Gbɔdzɔekpɔkpɔ Tso Nuteɖeamedzi Me—Eƒe Mɔnu Nyui Aɖe\nGbetakpɔxɔ—Tata Si Míesrɔ̃na | December 15, 2001\nGBE BUBU Albanian Arabic Armenian (West) Assamese Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Ga German Greenlandic Gujarati Hiligaynon Hindi Hungarian Icelandic Igbo Indonesian Isoko Italian Japanese Kannada Kiluba Kinyarwanda Korean Latvian Lithuanian Malagasy Malayalam Marathi Mizo Mongolian Moore Myanmar Niuean Norwegian Ossetian Pangasinan Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Seychelles Creole Shona Silozi Slovak Slovenian Spanish Sranantongo Swahili Swedish Tahitian Tatar Telugu Thai Tiv Tshiluba Tsonga Turkish Twi Ukrainian Urdu Vietnamese Zulu\n“Mite va gbɔnye, mi amesiwo katã le agbagba dzem, eye agba le mia wum la, eye nye la, mana dzudzɔ mi.”—MATEO 11:28.\n1, 2. (a) Nukawoe le Biblia me si ate ŋu aɖe nuteɖeamedzi dzi akpɔtɔ? (b) Aleke Yesu ƒe nufiafiawo ɖe vii?\nANƆ eme be àlɔ̃ ɖe edzi be egblẽa nu le ame ŋu ne nu tena ɖe ame dzi ɣesiaɣi; enaa ame ƒe agbe wɔa nublanui ale gbegbe. Biblia ɖee fia be agbawo va te ɖe amegbetɔƒomea katã dzi ale gbegbe be ame geɖe le gbɔdzɔe dim vevie tso nuteɖeamedzi siwo xɔ agbe me egbea la me. (Romatɔwo 8:20-22) Gake Ŋɔŋlɔawo ɖe alesi míawɔ akpɔ gbɔdzɔe gã aɖe tso nuteɖeamedziwo me fifia la hã fia. Ðekakpui aɖe si nɔ anyi ƒe alafa 20 enye esia va yi la ƒe nuxlɔ̃ame dzi wɔwɔ kple eƒe kpɔɖeŋu sɔsrɔ̃ mee míato akpɔ gbɔdzɔe sia. Atikpalae wònye, gake amewoe wòlɔ̃ wu. Eƒo nu wòwɔ dɔ ɖe amewo ƒe dzi dzi, ekpɔ woƒe nuhiahiãwo gbɔ, ekpe ɖe gbɔdzɔgbɔdzɔtɔwo ŋu eye wòfa akɔ na blanuilélawo. Gawu la, ekpe ɖe ame geɖe ŋu woɖo woƒe gbɔgbɔmeŋutetewo gbɔ. Esia na be wokpɔ gbɔdzɔe tso nuteɖeamedziwo me, abe alesi wò hã nàte ŋu akpɔe ene.—Luka 4:16-21; 19:47, 48; Yohanes 7:46.\n2 Menye suku kɔkɔ si ame aɖewo de le Roma, Atene, alo Alexandria ye ŋutsu sia, Yesu Nazaretetɔ la, de o. Ke hã eƒe nufiafiawo de du. Nyati vevi aɖe dze le wo katã me: eyae nye, fiaɖuƒe si dzi Mawu ato aɖu anyigba la dzi nuwo nanyo. Yesu ƒo nu tso agbenɔnɔ ŋuti gɔmeɖose vevi aɖewo hã ŋu—wonye gɔmeɖose siwo hiã vevie ale gbegbe egbea. Amesiwo srɔ̃a Yesu ƒe nufiafiawo hewɔa wo dzi la kpɔa viɖewo fifi laa, eye wokpɔa gbɔdzɔe tso nuteɖeamedzi hã me. Màdi be woaɖe vi na ye hã oa?\n3. Amekpenya wɔdɔɖeamedzi kae Yesu gblɔ?\n3 Ðewohĩ wò susu anɔ wɔwòm evevevee. ‘Ðe ame aɖe si nɔ anyi gbaɖegbe ʋĩ ke ate ŋu akpɔ ŋusẽ gã ma ɖe nye agbe dzi fifia?’ Se Yesu ƒe amekpenya siawo ɖa ko: “Mite va gbɔnye, mi amesiwo katã le agbagba dzem, eye agba le mia wum la, eye nye la, mana dzudzɔ mi. Mitsɔ nye kɔkuti la ɖo mia ɖokui dzi, eye miasrɔ̃ nu tso gbɔnye, elabena nye dɔme fa, eye mebɔbɔ ɖokuinye ɖe anyi le dzi me, eye miakpɔ dzudzɔ na miaƒe luʋɔwo. Elabena nye kɔkuti la le bɔbɔe, eye nye agba la le wodzoe.” (Mateo 11:28-30) Eƒe nyaa gɔme ɖe? Mina míadzro nya siawo me ayi ŋgɔ vie akpɔ alesi woate ŋu akpe ɖe mía ŋu míakpɔ gbɔdzɔe tso nuteɖeamedzi mee.\n4. Amekawoe Yesu ƒo nu na, eye nukatae nusi wobia tso eƒe nyaselawo si la wɔwɔ ate ŋu asesẽ na wo ɖo?\n4 Yesu ƒo nu na ame geɖe siwo nɔ agbagba dzem anukwaretɔe be yewoawɔ se dzi gake ‘agba nɔ wo wum’ le esi Yudatɔwo ƒe kplɔlawo na mawusubɔsubɔ zu agba kpekpe wole tsɔtsɔm ta. (Mateo 23:4) Wowɔ se gbogbo aɖewo ɖe agbe ƒe akpa sia akpa kloe ŋu. Ðe mate ɖe dziwò ne woanɔ gbɔgblɔm na wò ɣesiaɣi be “mègawɔ” nusi alo nu kemɛ oa? Gake amewo kpɔkplɔ yi nyateƒe, dzɔdzɔenyenye, kple agbe si nyo wu gbɔ tae Yesu le amewo kpem be woaɖo to ye ɖo. Ẽ, toɖoɖo Yesu Kristo dzie woato anya nyateƒe Mawu la, elabena eya dzie amewo to te ŋu nya amesi Yehowa nye—eya dzi kee woagato egbea ate ŋu anyae. Yesu gblɔ be: “Amesi ke kpɔm la, ekpɔ Fofo la [hã].”—Yohanes 14:9.\nÐe Nu Te Ðe Dziwò Akpa le Agbe Mea?\n5, 6. Ne wotsɔ wo sɔ kple wo nɔewo la, aleke nɔnɔme siwo me amewo wɔa dɔ le le Yesu ŋɔli kple fe si woxena na wo kpakple míaƒe ŋkekea me tɔwo le?\n5 Ðewohĩ àtsɔ ɖe le nya sia me elabena dɔ si wɔm nèle alo nɔnɔme si me wò ƒomea le ƒe agba ate ŋu anɔ tetem ɖe dziwò ale gbegbe. Alo ɖewohĩ agbanɔamedzi bubuwo ate ŋu awu tsɔtsɔ na wò. Ne nenemae la, ke wò nya la ɖi dzianukwaretɔ siwo Yesu do goe eye wòkpe ɖe wo ŋu la tɔ. Le kpɔɖeŋu me, de ŋugble le dɔwɔɖuinyawo ŋu kpɔ. Enye taɖui na ame geɖe egbea, eye nenema ke wònɔ na ame geɖe le Yesu ŋɔli.\n6 Ɣemaɣi la, dɔwɔlawo tsoa hloloe gaƒoƒo 12 gbesiagbe, ŋkeke 6 le kwasiɖa me, eye zi geɖe la, denario ɖeka koe woxɔna ɖe ŋkeke bliboa ƒe dɔwɔwɔ ta. (Mateo 20:2-10) Vovototo kae le fetu ma kple esi nèxɔna alo xɔ̃wòwo xɔna dome? Asesẽ be woatsɔ blematɔwo ƒe fetu asɔ kple míaƒe ɣeyiɣia me tɔ. Mɔ siwo nu míate ŋu ato atsɔ wo asɔ kple wo nɔewo ƒe ɖee nye be míabu nusi fetua ate ŋu aƒle ŋu. Agbalẽnyala aɖe gblɔ be le Yesu ŋɔli la, abolo ɖeka si wotsɔ luwɔ kplu ene mee ƒe home anɔ gaƒoƒo ɖeka ƒe dɔwɔwɔ ƒe fetu. Bubu gblɔ be wein nyui kplu ɖeka ƒe home anye gaƒoƒo eve ƒe dɔwɔwɔ ƒe fetu. Àte ŋu akpɔe le numekuku siawo me be amewo wɔa dɔ sesẽ ɣeyiɣi didi ɣemaɣi hafi kpɔa nu ɖuna. Wohiã gbɔdzɔe kple dzidzeme abe alesi míawo hã míehiãe ene. Ne ame aɖe ƒe dɔ mee woxɔ wò ɖo la, ɖewohĩ àse le ɖokuiwò me be wozia ye dzi be yeawɔ dɔ geɖe. Zi geɖe la, ɣeyiɣi menɔa mía ŋu míete ŋu bua nuwo ŋu nyuie hafi tsoa nya me o. Àlɔ̃ ɖe edzi be yele gbɔdzɔe dim vevie.\n7. Aleke amewo xɔ nya si Yesu gblɔe?\n7 Edze ƒã be alesi Yesu kpe amesiwo katã ‘agba wu’ la avivi na nyasela geɖe ŋutɔ ɣemaɣi. (Mateo 4:25; Marko 3:7, 8) Eye ɖo ŋku edzi be Yesu do ŋugbe kpe ɖe eŋu be “mana dzudzɔ mi.” Ŋugbedodo ma ke gali egbea hã. Ne míawo hã míele ‘agbagba dzem eye agba wu mí’ la, ŋugbedodo ma ate ŋu anye míawo hã mía tɔ. Eye ate ŋu anye míaƒe lɔlɔ̃tɔ siwo le nɔnɔme mawo tɔgbe me hã tɔ.\n8. Aleke vinyinyi kple tsitsi naa agba gatena ɖe amewo dzii?\n8 Nu bubuwo hã li siwo zu agba kpekpe na amewo. Vinyinyi nye kuxi gã aɖe. Vinyenye gɔ̃ hã ate ŋu anye kuxi. Tagbɔdɔ kple lãmesẽkuxiwo ɖea fu na amesiwo ƒe agbɔsɔsɔ le dzidzim ɖe edzi, ƒe ka kee woxɔ o. Eye togbɔ be amewo ate ŋu anɔ agbe wòadidi wu hã la, kuxi tɔxɛwo li siwo me ame tsitsiwo tona, togbɔ be wowɔ ŋgɔyiyi le atikenyawo me hã.—Nyagblɔla 12:1.\nKɔkuti la Tsɔtsɔ\n9, 10. Nuka ƒe dzesie kɔkuti nye le blema, eye nukatae Yesu kpe amewo be woatsɔ yeƒe kɔkuti aɖo wo ɖokui dzi?\n9 Ède dzesii be le nya siwo míeyɔ tso Mateo 11:28, 29 me la, Yesu gblɔ be: ‘Mitsɔ nye kɔkuti la ɖo mia ɖokui dzi, eye miasrɔ̃ nu tso gbɔnyea’? Ɣemaɣi la, ame tsɛwo ase le wo ɖokui me abe kɔkuti tee yewole dɔ wɔm le ene. Tso blema ke la, kɔkuti nye kluvimenɔnɔ alo ame subɔsubɔ ƒe dzesi. (Mose I, 27:40; Mose III, 26:13; Mose V, 28:48) Kɔkuti ŋutɔŋutɔ nɔ dɔwɔla siwo Yesu do goe dometɔ geɖe ƒe kɔ wotsɔ nɔ agba kpekpewo tsɔmee. Le alesi wowɔ kɔkutiae nu la, ate ŋu anɔ kɔ alo abɔta na ame evɔ amea mase veve boo o, alo ate ŋu ana wòase veve vevie. Esi Yesu nye atikpala ta, ɖewohĩ ekpaa kɔkuti, eye anya alesi wòakpae wòanɔ “bɔbɔe,” mave abɔta na ame o. Ðewohĩ etsɔa lãgbalẽ alo avɔ fana ɖe kɔkutia ƒe teƒe siwo aka ame ƒe ŋutilã bene etsɔtsɔ kɔ agbae naka bɔbɔ na ame alesi woanya wɔe.\n10 Esi Yesu gblɔ be, “Mitsɔ nye kɔkuti la ɖo mia ɖokui dzi” la, anye ɖe wòtsɔ eɖokui nɔ sɔsɔm kple amesi kpaa kɔkuti nyuie ale be wòanɔ “bɔbɔe” na dɔwɔla siwo wotsɔ wo de kɔ kple abɔta na. Eyata Yesu gblɔ kpee be: “Nye agba la le wodzoe.” Esia fia be kɔkutia mevea abɔta na ame o, eye dɔ si woawɔ hã menye kluvidɔ o. Ele eme be menye ɖe Yesu nɔ gbɔgblɔm na eƒe nyaselawo be yeana woakpɔ gbɔdzɔe tso nuteɖeamedzi siwo katã nɔ anyi ɣemaɣi la me enumake esime wòkpe wo be woatsɔ yeƒe kɔkuti la ya o. Ke hã nukpɔsusu bubu si wòtsɔ ɖo woƒe ŋkume ana woakpɔ gbɔɖeme geɖe. Tɔtrɔ siwo woawɔ le agbenɔnɔ kple alesi wowɔa nui me hã ana woakpɔ gbɔdzɔe. Vevietɔ mɔkpɔkpɔ sẽŋu si me kɔ nyuie akpe ɖe wo ŋu be nu mate ɖe wo dzi fũ le agbe me o.\nÀte Ŋu Akpɔ Gbɔdzɔe\n11. Nukatae menye kɔkutiwo tsɔtsɔ ɖɔ li wo nɔewo ƒe nya gblɔm Yesu nɔ o?\n11 Taflatse de dzesii be menye ɖe Yesu le gbɔgblɔm be amewo natsɔ kɔkuti aɖe aɖɔ li bubui o. Romatɔwo akpɔtɔ aɖu dukɔa dzi, abe alesi egbegbe dziɖuɖuwo le dukɔ siwo me Kristotɔwo le dzi ɖumee ene. Womaɖe adzɔ siwo Romatɔwo xɔna le amewo si le ƒe alafa gbãtɔ me la ɖa o. Lãmesẽ kple ga kuxiwo akpɔtɔ anɔ anyi. Blibomademade kple nuvɔ̃ ayi edzi anɔ ŋusẽ kpɔm ɖe amewo dzi. Ke hã ne woxɔ Yesu ƒe nufiafia la, woakpɔ gbɔdzɔe, abe alesi míawo hã míate ŋu akpɔe egbea ene.\n12, 13. Nuka dzie Yesu te gbe ɖo be eyae ana gbɔdzɔe, eye aleke ame aɖewo wɔ nui esi wosee?\n12 Kɔkuti ƒe kpɔɖeŋu si Yesu wɔ la ƒe akpa vevi aɖe ku ɖe nusrɔ̃lawo wɔwɔ dɔa ŋu. Ðikekemanɔmee la, Yesu ƒe dɔ vevitɔe nye nufiafia amewo, vevietɔ le Mawu Fiaɖuƒea ŋuti. (Mateo 4:23) Eyata esi wògblɔ be, “Mitsɔ nye kɔkuti la ɖo mia ɖokui dzi” la, ɖikeke mele eme o be eyomedzedze le dɔ ma ke wɔwɔ me hã anɔ eme godoo. Nuŋlɔɖi siwo le Nyanyuigbalẽawo me fia be Yesu ʋã anukwaretɔwo wotrɔ woƒe dɔwɔɖuiwo, esi nye nusi ŋu ame akpa gãtɔ tsia dzi ɖo vevie. Ðo ŋku alesi wòyɔ Petro, Andrea, Yakobo, kple Yohanes dzi, be: “Miva nɔ yonyeme, eye mawɔ mi miazu ameɖelawo.” (Marko 1:16-20) Efia alesi tɔƒodela mawo ƒe dzi adze emee ne wowɔ dɔ si wòtsɔ ɖo nɔƒe gbãtɔ le eƒe agbe me, eye wowɔe le eƒe mɔfiafia te kple eƒe kpekpeɖeŋu me.\n13 Yudatɔ siwo se eƒe nyawo la dometɔ aɖewo se eme eye wotsɔe de dɔwɔwɔ me. Tsɔ susu kpɔ ƒuta nudzɔdzɔ si ŋu míexlẽ nu le le Luka 5:1-11 la ɖa. Tɔƒodela ene dagba zã bliboa katã gake womekpɔ lã aɖeke ɖe o. Kasia ko woƒe ɖɔwo yɔ! Menye nudogoɖenunue o; esi Yesu de asi nya la me tae. Esi wonyè kɔ kpɔ ƒua ta ɖa la, wokpɔ ame gbogbo aɖe siwo Yesu ƒe nufiafiawo nya nɔ sesem na ale gbegbe. Esia na nusi Yesu gblɔ na ame ene mawo be, “Tso esia dzi yina la èle amewo ɖe ge” la me kɔ. Nukae wowɔ? ‘Woku ʋuawo va ƒo ɖe go, eye wogblẽ nusianu ɖi va dze eyome.’\n14. (a) Aleke míawɔ akpɔ gbɔdzɔe egbea? (b) Nyanyui si naa gbɔɖeme ame kae Yesu ɖe gbeƒãe?\n14 Ne míagblɔe tututu la, wò hã àte ŋu awɔ nu nenema. Biblia me nyateƒea fiafia amewo ƒe dɔa gale edzi yim fifia. Yehowa Ðasefo siwo ade miliɔn ade le xexeame katã wɔ ɖe Yesu ƒe amekpekpea be ‘woatsɔ yeƒe kɔkuti la aɖo wo ɖokui dzi’ la dzi va zu ‘ameɖelawo.’ (Mateo 4:19) Ame aɖewo tsɔe wɔ woƒe ɣeyiɣiawo katã ƒe dɔe, ame bubuwo zãa ɣeyiɣi agbɔsɔsɔ si woate ŋui ɖe ewɔwɔ ŋu. Amesiawo katã kpɔa gbɔdzɔe le dɔ sia me, eye esia wɔnɛ be nuteɖeamedzi dzi ɖena kpɔtɔna na wo le woƒe agbenɔnɔ me. Nusiwo esia wɔwɔ bia ƒe ɖee nye be woawɔ nusi doa dzidzɔ na wo, si nye nyanyuia—“fiaɖuƒe la ƒe nyanyui” la—gbɔgblɔ na amewo. (Mateo 4:23) Nyanyui gbɔgblɔ nyea dzidzɔ ɣesiaɣi vevietɔ nyanyui sia koŋ. Nu vevi siwo míehiã bene míatsɔ akpe ɖe amewo ŋu be woakpɔe be woate ŋu anɔ agbe si me nuteɖeamedziwo magasɔ gbɔ ɖo fũ o la le Biblia me.—Timoteo II, 3:16, 17.\n15. Aleke nàwɔ nusiwo Yesu fia le alesi míanɔ agbee ŋu naɖe vi wò?\n15 Nusiwo Yesu fia le alesi míanɔ agbee ŋu ɖe vi na amesiwo fifi laa koe wodze nusɔsrɔ̃ tso Mawu ƒe Fiaɖuƒea ŋu la gɔ̃ hã vaseɖe afi aɖe. Ame geɖe ate ŋu agblɔe nyateƒetɔe be Yesu ƒe nufiafiawo na gbɔdzɔe yewo eye wòna yewotrɔ yewoƒe agbenɔnɔ kura. Wò ŋutɔ àte ŋu akpɔ nya sia ƒe nyateƒenyenye ne èlé ŋku ɖe gɔmeɖose siwo dze le Yesu ƒe agbenɔnɔ kple subɔsubɔdɔ me nuŋlɔɖiwo me, vevietɔ esiwo le Nyanyui siwo Mateo, Marko, kple Luka ŋlɔ me.\nAlesi Nàwɔ Akpɔ Gbɔdzɔe\n16, 17. (a) Afikae nàte ŋu akpɔ Yesu ƒe nufiafia veviawo dometɔ aɖewo le? (b) Nukae wòle be míawɔ bene míakpɔ gbɔdzɔe si tsoa Yesu ƒe nufiafiawo tsɔtsɔ wɔ dɔe me?\n16 Le ƒe 31 M.Ŋ. ƒe adame la, Yesu ƒo nuƒo ɖedzesi aɖe si ŋu xexeame katã nya nu tsoe va de asi na egbegbe gɔ̃ hã. Wolɔ̃a eyɔyɔ be Todzimawunya la. Woŋlɔe ɖe Mateo ta 5 vaseɖe ta 7 kple Luka ta 6, eye eƒe nufiafiawo dometɔ geɖe dze kpokploe le eme. Àte ŋu akpɔ Yesu ƒe nufiafia bubuwo le Nyanyuigbalẽawo ƒe akpa bubuwo. Togbɔ be nya siwo wògblɔ tsɔtsɔ wɔ dɔe le míaƒe agbenɔnɔ me ate ŋu anye nu sesẽ hã la, wo dometɔ geɖe gɔmesese le bɔbɔe. Nukata màtsɔ ŋugblemeyiyi axlẽ ta mawo fɔléleɖeŋutɔe o? Na ŋusẽ si le eƒe nyawo me nawɔ dɔ ɖe wò tamebubu kple nɔnɔme dzi.\n17 Edze ƒã be woate ŋu aɖo Yesu ƒe nufiafiawo ɖe mɔ vovovo nu. Mina míaɖo eƒe nufiafia veviwo ɖe hatsotso me ale be míate ŋu axlẽ wo dometɔ ɖeka gbesiagbe le ɣletia me, kple susu be nàtsɔ wo ade dɔwɔwɔ me le wò agbenɔnɔ me. Le mɔ ka nu? Mègaƒu du to wo me dzradzradzra o. Ðo ŋku dziɖula kesinɔtɔ si bia Yesu Kristo be, “Nuka mawɔ, be manyi agbe mavɔ la dome mahã?” la dzi. Esi Yesu gbugbɔ gblɔ Mawu ƒe Sea me nudidi veviwo nɛ vɔ la, ŋutsu sia gblɔ be yele wo dzi wɔm xoxo. Ke hã enya be ele be yeagawɔ nusi de ŋgɔ wu ema. Yesu bia tso esi be wòagadze agbagba ayi ŋgɔ wu atsɔ Mawu ƒe gɔmeɖosewo ade dɔwɔwɔ me, be wòazu nusrɔ̃la si me dzo le. Edze ƒã be ema ya wɔwɔ glo ŋutsua. (Luka 18:18-23) Eyata ehiã be amesi di be yeasrɔ̃ Yesu ƒe nufiafiawo egbea la naɖo ŋku edzi be vovototo le dzidzɔkpɔkpɔ ɖe nufiafiaawo ŋu kple wo tsɔtsɔ de dɔwɔwɔ me ŋutɔŋutɔ, si ɖea nuteɖeamedzi dzi kpɔtɔna, la dome.\n18. Wɔ alesi nàte ŋu azã aɖaka si le nyati sia me wòaɖe vi na wò la ƒe kpɔɖeŋu.\n18 Be nàtsɔ adze ŋkuléle ɖe Yesu ƒe nufiafiawo ŋu eye nàtsɔ wo adze dɔwɔwɔ gɔmee la, lé ŋku ɖe nyati gbãtɔ si dze le aɖaka si le nyati sia me ŋu. Woyɔ Mateo 5:3-9 le afisia. Le nyateƒe me, mía dometɔ ɖesiaɖe míate ŋu atsɔ ɣeyiɣi didi aɖe ade ŋugble le nuxlɔ̃amenya nyui deŋgɔ siwo le kpukpui mawo me ŋu. Gake ne èda ŋku ɖe kpukpui mawo me la, nukae nàgblɔ tso nɔnɔme si wòle be wòanɔ mía si ŋu? Ne le nyateƒe me, èdi be yeakpɔ ta na nusiwo wòagblẽ le ŋuwò ne nu te ɖe dziwò akpa le agbe me la, nukae ate ŋu akpe ɖe ŋuwò? Vi kae wòaɖe na wò ne èdzi alesi nèbua gbɔgbɔmenuwo ŋui ɖe edzi eye nèna nusiawo xɔ wò tamesusu ƒe akpa gãtɔ? Ðe agbemedzimaɖitsitsi aɖewo le dziwò siwo ŋu mele be nàtsi dzi ɖo boo o bene nàkpɔ vovo ɖe gbɔgbɔmenuwo ŋu wua? Ne èwɔe nenema la, adzi wò dzidzɔkpɔkpɔ ɖe edzi.\n19. Nukae nàte ŋu awɔ adzi wò nugɔmesese ɖe edzi?\n19 Mègatɔe ɖe afima o. Nukata màdzro kpukpui mawo me kple Mawu subɔla bubu o? Ate ŋu anye srɔ̃wò, wò ƒometɔ kplikplilkpli loo, alo xɔ̃wò aɖe. (Lododowo 18:24; 20:5) Ðo ŋku edzi be ame bubu aɖee dziɖula si nye kesinɔtɔ la bia nya si do ƒome kple esiae—eyae nye Yesu. Nyaŋuɖoɖo si wòxɔ ate ŋu adzi eƒe dzidzɔkpɔkpɔ kple agbe didi nɔnɔ ɖe edzi hafi. Hati tadeagula si nàdzro kpukpui mawo me kplii mede Yesu nu ya o; gake dzeɖoɖo tso Yesu ƒe nufiafiawo ŋu aɖe vi na mia kplii siaa. Mègahe esia wɔwɔ ɖe megbe o.\n20, 21. Ðoɖo ka dzie nàte ŋu azɔ ɖo asrɔ̃ nu tso Yesu ƒe nufiafiawo ŋu, eye aleke nàwɔ akpɔ alesi nèle ŋgɔ yimee le ewɔwɔ me?\n20 Galé ŋku ɖe aɖaka si le nyati sia me si nye “Nufiafia Siwo Akpe Ðe Ŋuwò” la ŋu ake. Woɖo nufiafia siawo ɖe hatsotso me be ne eglo la, nàde ŋugble le nufiafia ɖeka ya teti ŋu gbesiagbe. Gbã la, àte ŋu axlẽ nusi Yesu gblɔ le kpukpui siwo woyɔ la me. Emegbe bu eƒe nyaawo ŋu. De ŋugble tso alesi nàte ŋu atsɔ wo ade dɔwɔwɔ mee le wò agbenɔnɔ me ŋu. Ne èkpɔ be yele ewɔm xoxo la, ke kpɔe ɖa be nukae yeagate ŋu awɔ akpee be yeanɔ agbe ɖe Mawu ƒe nufiafia ma nu hã. Wɔ dɔ le eŋu gbemagbe. Ne ehiã agbagbadzedze be nàse egɔme alo nàkpɔ alesi nàtsɔe ade dɔwɔwɔ mee la, ke gazã ŋkeke bubu ɖe eŋu. Gake nenɔ susu me na wò be mele be nàtsɔe awɔ dɔe wòama wò vɔ keŋkeŋ hafi ayi bubu dzi o. Ŋufɔke bubu la, àte ŋu ade ŋugble tso nufiafia bubu ŋu. Le kwasiɖaa ƒe nuwuwu la, àte ŋu adzro alesi nète ŋu tsɔ Yesu ƒe nufiafia ene alo atɔ̃ wɔ dɔe me. Tsɔ bubuwo kpee le kwasiɖa si kplɔe ɖo me, wɔe gbesiagbe. Ne èkpɔ be yemete ŋu tsɔ nufiafia aɖe wɔ dɔe wòde go o la, dzi megaɖe le ƒowò o. Adzɔ ɖe Kristotɔ ɖesiaɖe dzi nenema. (Kronika II, 6:36; Psalmo 130:3; Nyagblɔla 7:20) Yi edzi nenema kwasiɖa etɔ̃lia kple enelia.\n21 Le abe ɣleti ɖeka me ene la, àwu nyati 31 la katã nu. Èɖawu enu ɣemaɣi alo emegbe vie o, aleke nàse le ɖokuiwò me ne èwɔ esia? Ðe mana nàkpɔ dzidzɔ ɖe edzi vie, ɖewohĩ nàvo le ɖokuiwò me wu oa? Ne menye ŋgɔyiyi boo aɖekee nèwɔ o hã la, anɔ eme be anɔ bɔbɔe na wò wu be nànɔ te ɖe nuteɖeamedzi nu, eye nàkpɔ mɔ si nu nàto ayi edzi anɔ te nɔm ɖe enu. Mègaŋlɔ be be nya vevi nyui bubuwo le Yesu ƒe nufiafia me siwo medze le nyaɖoɖo sia me o. Nukata màdi eƒe ɖewo eye nàdze agbagba atsɔ wo ade dɔwɔwɔ me o?—Filipitɔwo 3:16.\n22. Nukae ate ŋu ado tso Yesu ƒe nufiafiawo dzi wɔwɔ me, gake nya la ƒe akpa ka ŋue wòle be míagasrɔ̃ nu le?\n22 Àte ŋu akpɔe be togbɔ be menye ɖe Yesu ƒe kɔkutia mekpena kura o hã la, le nyateƒe me, enye kɔkuti bɔbɔe. Agba si le eƒe nufiafiawo xɔxɔ kple eƒe nusrɔ̃lanyenye me le wodzoe. Yesu xɔlɔ̃ vevi apostolo Yohanes lɔ̃ ɖe edzi le eya ŋutɔ ƒe ƒe 60 kple edzivɔ ƒe nuteƒekpɔkpɔ me be: “Lɔlɔ̃ na Mawu enye si bena, míalé eƒe seawo me ɖe asi, eye eƒe seawo mesesẽ o.” (Yohanes I, 5:3) Kakaɖedzi ma ke ate ŋu anɔ wò hã asiwò. Ɣeyiɣi didime sinu nètsɔ Yesu ƒe nufiafiawo wɔ dɔe la, nenemae nàkpɔe be nusiwo nana be nuwo tena ɖe ame geɖe dzi kakaka le agbe me egbea la dzi aka aɖe akpɔtɔ na wò. Àkpɔe be yekpɔ gbɔdzɔe gã aɖe. (Psalmo 34:9 ) Ke hã Yesu ƒe kɔkuti bɔbɔe la ƒe akpa aɖe li si ŋu wòle be nàbu. Yesu gblɔ hã be yeƒe ‘dɔme fa, eye yebɔbɔ ye ɖokui ɖe anyi le dzi me.’ Aleke nya sia do ƒome kple nusi srɔ̃m míele tso Yesu gbɔ kple alesi míele eyama srɔ̃mee? Míadzro eme le nyati si kplɔe ɖo me.—Mateo 11:29.\nAleke Nàɖo Wò Ŋui?\n• Nukatae wòle be míava Yesu gbɔ ne míele gbɔdzɔe dim tso nuteɖeamedzi siwo wu tsɔtsɔ na mí me?\n• Nuka ƒe kpɔɖeŋue kɔkuti nye, eye nukatae?\n• Nukatae Yesu kpe amewo be woava tsɔ yeƒe kɔkuti la?\n• Aleke nàwɔ akpɔ gbɔdzɔe le gbɔgbɔ me?\n[Nya si ɖe dzesi si le axa 14]\nYehowa Ðasefowo ƒe ƒe 2002 ƒea ƒe mawunyakpukpui anye: “Mite va gbɔnye, . . . eye nye la, mana dzudzɔ mi.”—Mateo 11:28.\n[Aɖaka/Nɔnɔmetata si le axa 12, 13]\nNufiafia Siwo Akpe Ðe Ŋuwò\nNu nyui kawoe nàte ŋu akpɔ le Mateo ta 5 vaseɖe ta 7 me? Àkpɔ nusiwo Nufiala Gã Yesu fia le Galilea-to aɖe ŋu la le ta siawo me. Taflatse xlẽ kpukpui siwo dze le ete le wò ŋutɔ wò Biblia me, eye nàbia nya siwo ku ɖe wo ŋu la ɖokuiwò.\n1. 5:3-9 Nuka gblɔm kpukpui siawo le nam tso nɔnɔme si meɖena fiana ŋu? Aleke mawɔ adzi nye dzidzɔkpɔkpɔ ɖe edzi? Aleke mawɔ alé fɔ ɖe nye gbɔgbɔmenuhiahiãwo ŋu geɖe wu?\n2. 5:25, 26 Nuka wɔwɔe nyo wu dzrehehegbɔgbɔ si le ame geɖe me la sɔsrɔ̃?—Luka 12:58, 59.\n3. 5:27-30 Nuka dzie Yesu ƒe nyawo te gbe ɖo le nana be gbɔdɔdɔ nuwɔnawo nayɔ susu me na mí ŋu? Aleke tamebubu sia tsitsri adzi nye dzidzɔkpɔkpɔ kple ŋutifafa ɖe edzii?\n4. 5:38-42 Nukatae wòle be madze agbagba atsri nyahehe kple wɔɖenuiwɔwɔ si bɔ ɖe amewo me egbea?\n5. 5:43-48 Aleke wòaɖe vii nam wu be manya hatinye siwo anye ne mabu wo ketɔwoe hafi la nyuie? Nukae wòate ŋu adzɔ bɔbɔe be nusia wɔwɔ ahe vɛ le fuléle si anɔ mía kple wo dome la dzi ɖeɖe kpɔtɔ alo eɖeɖeɖa kura me?\n6. 6:14, 15 Ne ɣeaɖewoɣi nyemete ŋu tsɔa nya kena bɔbɔe o la, ɖe wòate ŋu anye ŋubiabiã alo nyaléleɖedɔme gbɔ koŋue wòatsoa? Aleke mawɔ atrɔ nɔnɔme ma?\n7. 6:16-18 Ðe metsia dzi ɖe alesi medzenae le amewo ŋkume ŋu wu amesi menye le ememe ŋutɔŋutɔa? Nuka ŋue wòle be malé fɔ ɖo wu?\n8. 6:19-32 Nukae wòate ŋu agblẽ ne metsi dzi akpa ɖe ga kple nunɔamesiwo ŋu? Nukawo ŋu bubue akpe ɖe ŋunye be mada asɔ le go sia me?\n9. 7:1-5 Aleke mesena le ɖokuinye me ne mele amesiwo lɔ̃a fɔbubu ame, eye wodia vodada le ame ŋu, amesiwo megbea gbegblẽƒe kpɔkpɔ le ame ŋu o gbɔ? Nukata wòle vevie be matsri amesiawo sɔsrɔ̃?\n10. 7:7-11 Ne kutrikuku le nubiabia Mawu me nyo la, ke le agbemenuwɔna bubuwo hã me ɖe?—Luka 11:5-13.\n11. 7:12 Togbɔ be menya Sikasededea hã la, zi nenie metsɔa nuxlɔ̃ame sia wɔ dɔe le nuwɔwɔ ɖe amewo ŋu me?\n12. 7:24-27 Esi wònye nye agbanɔamedzie wònye be mafia mɔ ɖokuinye la, nukae mate ŋu awɔ atsɔ anɔ dzadzram ɖo ɖe yaƒoƒo siwo nye kuxiwo kple tɔɖɔɖɔ siwo nye xaxawo ŋu? Nukatae wòle be manɔ nusia ŋu bum fifia?—Luka 6:46-49.\nNufiafia bubu siwo ŋu mate ŋu ade ŋugble le:\n13. 8:2, 3 Aleke mate ŋu aɖe veveseseɖeamenu afia amesiwo dzi nuwo medee o, abe alesi Yesu wɔe zi geɖe ene?\n14. 9:9-38 Ðe nublanuikpɔkpɔ nye nye agbenɔnɔ ƒe akpa vevi aɖea, eye aleke mawɔ aganye nublanuikpɔla wu?\n15. 12:19 Esi mesrɔ̃ nu tso nyagblɔɖi si ku ɖe Yesu ŋu la, ɖe medzea agbagba be matsri nyaʋiʋlia?\n16. 12:20, 21 Nu nyui kae mate ŋu awɔ ne nyemetsɔa nye nyagbɔgblɔ kple nuwɔna doa nuxaxa na amewoe o?\n17. 12:34-37 Nuka ŋue melɔ̃a nuƒoƒo le zi geɖe? Menya be mefia aŋuti la, aŋutitsie dona, eyata nukatae wòle be mabu nusiwo le menye, nusi le nye dzi me ŋu?—Marko 7:20-23.\n18. 15:4-6 Nukae mesrɔ̃ tso Yesu ƒe nyawo me le beléIe na ame tsitsiwo lɔlɔ̃tɔe gome?\n19. 19:13-15 Nukae wòle be magbɔ dzi ɖi awɔ?\n20. 20:25-28 Nukatae viɖe mele eme be míazã ŋuse le esi ŋusẽ ma le mía si ko ta o? Aleke mawɔ asrɔ̃ Yesu le esia me?\nNufiafia bubuwo, le Marko ƒe nuŋlɔɖia me:\n21. 4:24, 25 Aleke gbegbe alesi mewɔa nu ɖe amewo ŋu le vevie?\n22. 9:50 Ne nye nyagbɔgblɔ kple nuwɔna ɖɔ ʋu la, nu nyui kawoe ate ŋu ado tso eme?\nMlɔeba, nufiafia siwo Luka ŋlɔ ɖi dometɔ ʋɛ aɖewo:\n23. 8:11, 14 Ne mena dzitsitsi, hokpɔkpɔ, kple vivisesedidi xɔ nɔƒe vevitɔ le nye agbe me la, nukae wòate ŋu ahe vɛ?\n24. 9:1-6 Togbɔ be dɔdaŋusẽ le Yesu si hã la, nukae wòda ɖe nɔƒe gbãtɔ na esia?\n25. 9:52-56 Ðe dzi kuam kabakabaa? Ðe metsri wɔɖenui wɔwɔa?\n26. 9:62 Aleke wòle be mabu nye agbanɔamedzi si nye be maƒo nu tso Mawu Fiaɖuƒea ŋu lae?\n27. 10:29-37 Aleke mawɔ aɖee afia be havie menye, ke menye amesi metsɔ ɖeke le amewo ƒe nya me o?\n28. 11:33-36 Tɔtrɔ kawoe mate ŋu awɔ be nuwo nanɔ bɔbɔe wu le nye agbenɔnɔ me?\n29. 12:15 Ƒomedodo kae le agbe kple nunɔamesiwo dome?\n30. 14:28-30 Ne megbɔ dzi ɖi da nyametsotsowo kpɔ nyuie la, nukae mate ŋu aƒo asa na, eye vi kae wòaɖe nam?\n31. 16:10-12 Vi kawoe nuteƒewɔwɔgbenɔnɔ aɖe nam?\nAgbeɖeɖedɔ si míewɔna le Yesu ƒe kɔkutia tsɔtsɔ me la naa gbɔdzɔe ame\nƉoe Ɖe Amewo Ɖoe Ɖe Amewo Gbɔdzɔekpɔkpɔ Tso Nuteɖeamedzi Me—Eƒe Mɔnu Nyui Aɖe\nw01 12/15 axa 9-15\n“Amekae Amewo Gblɔna Bena, Menye Mahã?”\nAmesi Tututu Yesu Nye\n“Misrɔ̃ Nu Tso Gbɔnye”\n“Kaisaro Si Mee Metsɔ Nye Nya Dee!”\nÐokuitsɔtsɔna ƒe Gbɔgbɔe Naa Amewo Yia Gilead\nƑe 2001 Gbetakpɔxɔ Me Nyawo Diƒe\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA December 15, 2001\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA December 15, 2001\nGBETAKPƆXƆ—TATA SI MÍESRƆ̃NA December 15, 2001


2 Mose 10 | Biblia Le Internet Dzi | Xexe Yeye Gɔmeɖeɖe\n2 Mose 10:1-29\nFuwɔame 8: ʋetsuviwo (1-20)\nFuwɔame 9: viviti tsiɖitsiɖi (21-29)\n10 Eye Yehowa gblɔ na Mose be: “Yi Farao gbɔ, elabena nyee ɖe mɔ eya ŋutɔ kple eƒe subɔviwo ƒe dzi me sẽ,+ bena mawɔ dzesi siawo le eŋkume,+ 2 ne nàgblɔ nu siwo gbegbe metu kple Egipte kple dzesi siwo mewɔ le wo dome la na viwòwo kple tɔgbuiyɔviwòwo;+ eye miadze sii be nyee nye Yehowa.” 3 Eya ta Mose kple Aron yi Farao gbɔ ɖagblɔ nɛ be: “Ale Yehowa, Hebritɔwo ƒe Mawu la, gblɔe nye esi: ‘Va se ɖe ɣekaɣie nàgbe ɖokuiwò bɔbɔ ɖe tenye?+ Ðe asi le nye dukɔ ŋu woayi aɖasubɔm. 4 Elabena ne ègbe be yemaɖe asi le nye dukɔ la ŋu o la, ekema makplɔ ʋetsuviwo ava wò anyigba dzi etsɔ. 5 Woatsyɔ anyigba la dzi ale gbegbe be anyigba la magadze o. Woaɖu nu siwo susɔ, siwo kpetsi la gblẽ ɖi na mi kple miaƒe ati siwo katã le totom le gbe me la keŋkeŋ.+ 6 Eye woayɔ wò xɔwo, wò subɔviwo ƒe xɔwo kple Egiptetɔwo katã ƒe xɔwo me ale gbegbe be, anye nu si tɔgbi womekpɔ kpɔ tso esime mia fofowo kple mia tɔgbuiwo nɔ anyi va se ɖe egbe o.’”+ Eye wòtrɔ dzo le Farao gbɔ. 7 Emegbe Farao ƒe subɔviwo gblɔ nɛ be: “Va se ɖe ɣekaɣie ŋutsu sia anye afɔku* na mí? Ðe asi le ameawo ŋu woayi aɖasubɔ Yehowa woƒe Mawu la. Mèkpɔe be Egipte dome gblẽ keŋ oa?” 8 Eya ta wogbugbɔ yɔ Mose kple Aron va Farao gbɔ, eye wògblɔ na wo be: “Miheyi ɖasubɔ Yehowa mia Mawu la. Gake ame kawoe le yiyi ge?” 9 Mose ɖo eŋu be: “Mía kple míaƒe ɖekakpuiwo, ɖetugbuiwo, míaƒe ame tsitsiwo, mía viŋutsuwo kple mía vinyɔnuwo, míaƒe alẽwo kple míaƒe nyiwo+ míayi, elabena míeyina ŋkekenyui ɖu ge na Yehowa.”+ 10 Eɖo eŋu na wo be: “Ne meɖe asi le mia kple mia viwo ŋu miedzo la, ke Yehowa li kpli mi vavã!+ Edze ƒãa be tame vɔ̃e mieɖo. 11 Kpao! Miaƒe ŋutsuwo ɖeɖe koe ayi aɖasubɔ Yehowa, elabena emae miebia.” Eye wonya wo ɖa le Farao ŋkume. 12 Eye Yehowa gblɔ na Mose be: “Do wò asi ɖe Egipte-nyigba la dzi ne ʋetsuviwo nado ava Egipte-nyigba blibo la dzi ne woaɖu anyigba la dzi nu miemie siwo katã kpetsi la gblẽ ɖi la keŋkeŋ.” 13 Enumake Mose do eƒe atikplɔ la ɖe Egipte-nyigba la dzi, eye Yehowa na ɣedzeƒeya ƒo ɖe anyigba la dzi ŋkeke blibo la kple zã blibo la katã. Esi ŋu ke la, ɣedzeƒeya la lɔ ʋetsuviawo vɛ. 14 Ʋetsuviawo va ƒo ɖe Egipte-nyigba blibo la katã dzi, eye wodze ɖe Egipte-nyigba la ƒe afi sia afi taŋtaŋ.+ Menɔ bɔbɔe kura o;+ ʋetsuviwo meva alea gbegbe kpɔ o, eye wo tɔgbi aɖeke magava akpɔ o. 15 Wotsyɔ anyigba blibo la katã dzi, eye anyigba la dzi do viviti; woɖu anyigba la dzi nu miemiewo katã kple atikutsetse siwo katã kpetsi la gblẽ ɖi; aŋgba mumu aɖeke megasusɔ ɖe atiwo dzi o, eye ɖeke megasusɔ ɖe nu miemie siwo le gbe me le Egipte-nyigba bliboa dzi la dzi o. 16 Enumake Farao na woyɔ Mose kple Aron vɛ, eye wògblɔ na wo be: “Mewɔ nu vɔ̃ ɖe Yehowa mia Mawu la kple mia ŋu. 17 Eya ta meɖe kuku, mitsɔ nye nu vɔ̃ kem zi mamlɛtɔ sia ko, eye miɖe kuku na Yehowa mia Mawu la be wòaɖe fuwɔame vɔ̃ɖi sia ɖa le dzinye.” 18 Ale wòdzo* le Farao gbɔ yi ɖaɖe kuku na Yehowa.+ 19 Eye Yehowa na ya la trɔ zu ɣetoɖoƒeya sesẽ aɖe helɔ ʋetsuviawo dzoe yi ɖakɔ ɖe Ƒudzĩ la me. Ʋetsuvi ɖeka pɛ hã mekpɔtɔ ɖe Egipte-nyigba blibo la ƒe afi aɖeke o. 20 Ke Yehowa ɖe mɔ Farao gasẽ dzi me,+ eye meɖe asi le Israel-viwo ŋu o. 21 Eye Yehowa gblɔ na Mose be: “Do wò asi ɖe dziƒo, ne viviti nado ɖe Egipte-nyigba la dzi, viviti la ado ale gbegbe be woate ŋu ali asi eŋu.” 22 Enumake Mose do eƒe asi ɖe dziƒo, eye viviti tsiɖitsiɖi do ɖe Egipte-nyigba blibo la katã dzi ŋkeke etɔ̃ sɔŋ.+ 23 Ame aɖeke mete ŋu kpɔ nɔvia o, eye wo dometɔ aɖeke medzo le enɔƒe o ŋkeke etɔ̃ sɔŋ; ke kekeli le Israel-viwo katã ya ƒe nɔƒewo.+ 24 Emegbe Farao yɔ Mose gblɔ be: “Miheyi ɖasubɔ Yehowa.+ Negbe miaƒe alẽwo kple miaƒe nyiwo koe atsi anyi. Miate ŋu akplɔ mia viwo gɔ̃ hã ayii.” 25 Ke Mose gblɔ be: “Wò ŋutɔe ana lã siwo míatsɔ asa vɔ kple esiwo míatsɔ asa numevɔ la mí, eye míatsɔ wo asa vɔ na Yehowa mía Mawu.+ 26 Míaƒe lãhawo hã ayi kpli mí. Míalɔ̃ be lã* ɖeka teti natsi anyi o, elabena woƒe ɖe tsɔ ge míala asubɔ Yehowa mía Mawu la, eye míenya wo dometɔ siwo míatsɔ asubɔ Yehowa haɖe o, va se ɖe esime míeɖo afi ma hafi.” 27 Eya ta Yehowa ɖe mɔ Farao ƒe dzi me sẽ, eye melɔ̃ be yeaɖe asi le wo ŋu o.+ 28 Farao gblɔ nɛ be: “Bu le nye ŋkuta! Kpɔ ɖokuiwò dzi nyuie be màgakpɔ nye mo azɔ o, elabena gbe si gbe nàkpɔ nye mo la, ku kee nàku.” 29 Mose ɖo eŋu be: “Yoo, nyemagakpɔ wò mo azɔ o, abe ale si nègblɔ ene.”\n^ Egɔmeɖeɖe tẽe, “mɔ̃.”\n^ Anye Mose ye.\n^ Egɔmeɖeɖe tẽe, “afɔkli.”\n2 Mose 10


2 Timothée – Togo Chrétien\nPAULO ƑE AGBALẼ EVELIA SI WÒŊLɔ NA TIMOTEO\nPaulo ƒe agbalẽ evelia na Timoteo le abe eƒe nya mamlɛtɔwo na\neƒe nusrɔ̃la kple hadɔwɔla lɔlɔ̃a, Timoteo ene. Wolé Paulo de\ngaxɔ me ame geɖewo, kristotɔ aɖewo gɔ̃ hã, va tsi tsitre ɖe eƒe\nnufiafia ŋu. Ale Paulo ŋlɔ agbalẽ sia hedo ŋusẽ Timoteo be\nwòaɖe gbeƒã nyateƒenyanyui la dzideƒotɔe, ne nya sesẽwo\nkpekee eye yometitiwo va edzi gɔ̃ hã. Paulo ɖi ɖase le ale si\neya ŋutɔ ʋli, lé xɔse la me ɖe asi sesῖe, wɔ aʋa la va se ɖe\nnuwuwu eye wòle mɔ kpɔm na agbefiakuku la ŋuti.\n2. Ŋusẽdodo hena tenɔnɔ, 1:3 – 2:26\n3. Nu si wòle be Timoteo nawɔ le ɣeyiɣi sesẽwo me, 3:1-17\n4. Gbedeasi mamlɛtɔ na Timoteo, 4:1-8\n5. Nya mamlɛwo, gbedonamewo kple yayranyawo, 4:9-12\n1 Agbalẽ sia tso nye Paulo, Yesu Kristo ƒe apostolo ame si Mawu ɖo ɖa be\nwòaɖe gbeƒã agbe mavɔ si ŋugbe wòdo to Yesu Kristo dzixɔse me na amewo katã la\ngbɔ 2 na Timoteo, vinye lɔlɔ̃a. Mawu, Fofo la, kple Yesu Kristo, míaƒe Aƒetɔ nana\neƒe amenuveve, nublanuikpɔkpɔ kple ŋutifafa wò.\n3 Timoteo, medaa akpa na Mawu ɖe tawò. Medoa gbe ɖa ɖe tawò gbe sia gbe.\nMeɖea kuku na Mawu zi geɖe le zãwo me be wòakɔ yayra geɖewo ɖe dziwò. Eyae\nnye fofonyewo ƒe Mawu kple nye Mawu eye nye taɖodzinu le agbe sia me koe nye\n4 Mele didim vevie be magakpɔ wò. Dzi adzɔm ŋutɔ elabena meɖoa ŋku ale\nsi nèfa avi vevie esime míenɔ kaklãm ɖa tso mía nɔewo gbɔ la dzi.\n5 Menya ale si nèɖoa ŋu ɖe Aƒetɔ la ŋu abe dawò Enuike kple mamawò\nLoide ke ene. Meka ɖe edzi be ègale ŋu ɖom ɖe Aƒetɔ la ŋu kokoko abe tsã ene.\n6 Le esia ta mele ŋku ɖom edzi na wò be nade dzo Mawu ƒe nunana si ge ɖe\nme wò to nye asidada ɖe dziwò me la me, 7 elabena Mawu mena vɔvɔ̃ gbɔgbɔ mi o,\nke boŋ ŋusẽ kple lɔlɔ̃ kpakple ɖokuidziɖuɖu ƒe gbɔgbɔe wòna mi. 8 Ne àde dzo ŋusẽ\nsi le mewò me la, màvɔ̃ ɣeaɖekeɣi na gbeƒãɖeɖe Aƒetɔ la na ame bubuwo, alo ana\nwoanya be xɔ̃wò menye, togbɔ be mele gaxɔ me le afii le Kristo ta hã o. Anɔ klalo\nbe yeakpe fu kplim le Aƒetɔ la ta, elabena Aƒetɔ la ana ŋusẽ wò le fukpekpe me.\n9 Eyae ɖe mi eye wotia mi na eƒe dɔ kɔkɔe la wɔwɔ, menye be míedze nɛ ta\no, ke boŋ elabena eyae nye eƒe ɖoɖo xoxoxo hafi wòwɔ xexeame be yeaɖe yeƒe lɔlɔ̃\nkple amenuveve afia mí to Kristo dzi. 10 Ke azɔ la, ena nu siawo katã me kɔ na mi\nto mía ɖela Yesu Kristo ƒe vava me. Yesu Kristo ɖu ku ƒe ŋusẽ dzi eye wòfia agbe\nmavɔ la ƒe mɔ mí to edzi xɔxɔse me. 11 Eye wòtiam be manye nyanyui sia ƒe\ngbeƒãɖela, apostolo kple nufiala.\n12 Eya tae mele fu kpem le afi sia le gaxɔ me ɖo. Nu sia menye ŋukpe nam\nkura o, elabena menya ame si ŋu meɖo ŋu ɖo eye meka ɖe edzi be ate ŋu adzɔ nu\nsiwo katã metsɔ de asi nɛ la ŋu dedie va se ɖe gbe si gbe wòagava.\n13 Lé nyateƒe si mefia wò la me ɖe asi sesῖe vevitɔ esi ku ɖe xɔse kple lɔlɔ̃ si\nYesu tsɔ na wò la ŋu. 14 Lé be na ŋutete si Mawu na nexɔ to Gbɔgbɔ Kɔkɔe si le\nagbe le mewò dzi la nyuie.\n15 Abe ale si nènya ene la, kristotɔ siwo katã tso Asia va afi sia la, gblẽm ɖi.\nFigelo kple Hermogene gɔ̃ ha gblẽm ɖi. 16 Aƒetɔ la nayra Onisifero kple eƒe aƒe\nblibo la elabena ekpɔam ɖa eye wòdea dzi ƒo nam enuenu. Eƒe kpɔkpɔɖa gbɔa agbem\nabe ya fafɛ nyui ene eye nye gaxɔmenɔnɔ menye ŋukpe nɛ o. 17 Le nyateƒe me la,\nesi wòva Roma la, edim vevie le afi sia afi eye wòke ɖe nunye mlɔeba. 18 Aƒetɔ la\nnana yayra tɔxɛe le Kristo ƒe vavagbe la dzi. Wò ŋutɔ ènya ale si wòkpe ɖe ŋunye le\nEfeso le nyuie wu ale si mate ŋu agblɔe ne wò.\nSẽ ŋu abe Kristo Yesu ƒe asrafo ene\n2 Ke wò, vinye Timoteo, sẽ ŋu le amenuveve si le Kristo Yesu me la me, 2\nelabena ele na wò be nàfia nu siwo mi kple ame bubuwo miese tso gbɔnye la ame\nbubuwo. Mifia nyateƒe xɔasi siawo ame nuteƒewɔlawo eye woawo hã woafia ame\nbubuawo. 3 Tsɔ wò fukpekpewo kpoo abe Yesu Kristo ƒe asrafo vavã ene, abe ale si\nmewɔna ene, 4 eye abe Kristo ƒe asrafo ene la, megatsɔ ɖokuiwò nyrɔ ɖe\nxexemenuwo me o; ne menye nenema o la, màte ŋu adze ame si xɔ wò ɖe eƒe aʋakɔ\nme la ŋu o. 5 Lé Aƒetɔ la ƒe sewo me ɖe asi le eƒe dɔwɔwɔ me abe ale si duɖimekala\nléa seawo me ɖe asi eye wòɖua dzi loo alo wòɖea asi le seawo ŋu eye meɖua dzi o\nene. 6 Ku kutri vevie abe agbledela si xɔa fetu nyui ne exa nuku geɖewo ene. 7 Bu\nkpɔɖeŋu etɔ̃ siawo ŋu kpɔ. Aƒetɔ la nakpe ɖe ŋuwò be nàse ale si kpɔɖeŋu siawo ku\nɖe ŋuwòe la gɔme.\n8 ɖo ŋku Yesu Kristo, ame si wofɔ tso ku me eye wòdzɔ tso David ƒe ƒome\nme la dzi. Esiae nye nye nyanyui la, 9 si ta mele fu kpem ɖo eye wodem game gɔ̃ hã\nabe hlɔ̃dola ene. Gake womede ga Mawu ƒe nya ya o. 10 Eya ta mekpe fu sia fu ɖe\name tiatiawo ta be woawo hã woakpɔ ɖeɖe si le Kristo Yesu me kpe ɖe ŋutikɔkɔe\n11 Esia nye nyateƒenya be,\n“Ne míeku kpakplii la,\nMíanɔ agbe hã kpakplii;\n12 Ne miekpe fu kplii la,\nMiaɖu dzi hã kpakplii\nNe miegbe nu le egbɔ la,\nEya hã agbe nu le mia gbɔ.\n13 Ne mienye nuteƒemawɔlawo hã la,\nEya anɔ anyi nuteƒewɔla\nElabena mate ŋu agbe nu le eɖokui gbɔ o.”\nDɔwɔla si ŋu Mawu kpɔ ŋudzedze nyui le\n14 ɖo ŋku nya xɔasi siawo dzi na wò amewo eye nagbe na wo le Aƒetɔ la ƒe ŋkɔ me\nbe, womagahe nya tso nu siwo mele vevie o la ŋu o. Nyahehe siawo tɔgbi tɔtɔa\name,. Viɖe aɖeke menɔa wo ŋu o eye wowɔa nu vevi ame gɔ̃ hã. 15 Wɔ dɔ sesῖe ale\nbe Mawu nate ŋu agblɔ na wò be, “Dɔ nyui wɔla, woe le dɔ nyui wɔwɔ dzi.” Nye\ndɔwɔla nyui, ame si ŋu makpe ne Mawu do wò dɔwɔwɔ kpɔ o. Nya nu si eƒe nya la\ngblɔ kple nu si wofia. 16 Megade nu nyahehe dzodzro siwo naa amewo wɔa nu vɔ̃ to\ndɔmedzoedodo ɖe wo nɔewo ŋu la me o. 17 Elabena to esia wɔwɔ me la, ame aɖewo\ngblɔa nya aɖewo siwo gblẽa nu ɣeyiɣi didi aɖe. Himenaio kple Fileto nye ame siawo\ntɔgbi le ale si wolɔ̃a nyahehe dzodzrowo la ta. 18 Woɖe asi le nyateƒe la ŋu eye\nwokaa aʋatso ɖea gbeƒã be ame kukuwo ƒe tsitretsitsi la va eme xoxo, eye wona ame\nsiwo xɔ wo dzi se la ƒe xɔse gbɔdzɔ.\n19 Ke hã la, Mawu ƒe gɔmeɖokpe sesẽ la, le te eye wotre enu kple nya siawo\nbe “Aƒetɔ la nyaa ame siwo nye etɔ vavãwo”, eye, “Ame sia ame si ʋua Aƒetɔ la ƒe\nŋkɔ me la nate ɖa tso ŋutasesẽ gbɔ.”\n20 Menye sikanuwo kple klosalonuwo ɖeɖe koe nɔa aƒe gã me o, ke boŋ\natinuwo kple anyinuwo hã nɔa anyi, ɖewo na bubumewo xɔxɔ eye ɖewo hã na gbe\nsia gbe ƒe ŋudɔwɔwɔ. 21 Ne ame aɖe kɔ eɖokui ŋuti tso nu vɔ̃ mawo me la, eya\nŋudɔe woawɔ abe nu si ŋu bubu le nu si le kɔkɔe, si nye ŋudɔwɔnu na Aƒetɔ la eye\nwòle klalo hena dɔ nyui sia dɔ nyui wɔwɔ ene.\n22 Si le nu sia nu si naa nu vɔ̃ ƒe susu si ɖea fu na ɖekakpuiwo enuenu eye\nwògena ɖe mewo la nu, ke nalé fɔ ɖe nu sia nu si nyɔa didi le mewò be nàwɔ nu\nnyui la ŋu. Xɔse kple lɔlɔ̃ nanɔ mewò eye nana hadede kple ame siwo lɔ̃a Aƒetɔ la\neye woƒe dzime kɔ la, nado dzidzɔ na wò.\n23 Megale egblɔ na wò be megade nu nyahehe dzodzro siwo tɔtɔa ame eye\nwodoa dɔmedzoe na ame la me o. 24 Mele be Mawu ƒe amewo nanye dzrewɔlawo o,\nke boŋ ele be woanye nufiala siwo faa tu eye wogbɔa dzi ɖi na vodalawo. 25 Bɔbɔ\nɖokuiwò ne èle nu fiam ame siwo tɔtɔ le nyateƒe la ŋu. Elabena ne etsɔ ɖokuibɔbɔ\nkple gbe blewu ƒo nu na wo la, mɔkpɔkpɔ geɖe li bena, to Mawu ƒe amenuveve me\nla, woaɖe asi le woƒe susu tatrawo ŋu eye woaxɔ nyateƒe la dzi ase. 26 Ekema\nwoadze si nyateƒe la eye woasi le Satana ƒe mɔ̃ siwo wotrena be yeana woazu\nkluviwo na nu vɔ̃ ɣesiaɣi si yelɔ̃ la nu; ale woate ŋu adze Mawu ƒe lɔlɔ̃nu dzi wɔwɔ\nMawu mavɔmavɔ̃ le ŋkeke mamlɛawo me\n3 Wò ŋku nenɔ esia dzi be, ɣeyiɣi vɔ̃wo lava le ŋkeke mamlɛawo me. 2\nAmewo anye ɖokuilɔ̃lawo, galɔ̃lawo, adegbe ƒuƒlu ƒolawo, dadalawo, amedzulawo,\name siwo meɖoa to wo dzilawo o, akpemadalawo, ame makɔmakɔwo, 3\namemalɔ̃lawo, ame siwo metsɔa nu vɔ̃ kena o, ameŋugblẽlawo, ɖokuidzimaɖulawo,\nŋutasẽlawo, ame siwo léa fu nu nyui 4 amegɔmezɔlawo, dzimagbɔɖitɔwo,\nɖokuiŋudzelawo, ame siwo lɔ̃a xexemedzidzɔ wu Mawu, 5 ame siwo si gotagome ƒe\nmawuvɔvɔ̃ le evɔ wogbe nu le Mawu ƒe ŋusẽ gbɔ. Te ɖokuiwò ɖa xaa tso ame siawo\ngbɔ. Woawoe nye ame siwo yia ame bubuwo ƒe aƒewo me le adza me eye wowɔa\nxɔlɔ̃ kple nyɔnu abunɛtɔ siwo me nu vɔ̃ xɔ aƒe ɖo la eye wofiaa woƒe xɔse yeye la\nwo. 7 Nyɔnu siawo tɔgbi dzea nufiala yeyewo yome ɣesiaɣi, ke womesea nyateƒe la\ngɔme ɣeaɖekeɣi o. 8 Nufiala siawo tsia tsitre ɖe nyateƒe la ŋu abe ale si Yane kple\nYambre tsi tsitre ɖe Mose ŋu ene. Susu ƒoɖi totro kpaɖikpaɖiwo le wo me eye wotsi\ntre ɖe Kristo dzixɔse la ŋu.\n9 Ke womanɔ edzi alea tegbee o. Gbe ɖeka la, amewo katã ava nya woƒe\namebeble abe ale si amewo va nya Yane kple Yambre ƒe nu vɔ̃ ene.\nPaulo ka atam na Timoteo\n10 Ke, ènya tso ŋkuléle ɖe ŋunye me be nyemenye ame siawo tɔgbi o. Ènya nu si\ndzi mexɔ se, ale si menɔa agbee kple nu si dim mele. Ènya nye Kristo dzixɔse kple\nnye fukpekpewo. Ènya nu tso ale si melɔ̃ wò kple nye dzidodo ŋu. 11 Ènya fukpekpe\ngeɖe siwo va dzinye le gbeƒãɖeɖe nyanyui la ta. Ènya nu siwo katã wowɔm esi meyi\nAntioxia, Ikonio kple Listra hã, ke Aƒetɔ la ɖem tso wo me. 12 Ẽ, ame siwo ɖo be\nyewoadze Kristo Yesu ŋu to agbenɔnɔ le mawuvɔvɔ̃ me la, akpe fu le ame siwo lé\nfui la ƒe asi me. 13 Le nyateƒe me la, ame vɔ̃ɖiwo kple aʋatsonufialawo ƒe vɔɖivɔ̃ɖi\nanɔ sesẽm ɖe edzi wu, eye woanɔ ame geɖewo blem abe ale si Satana ble woawo\nŋutɔ hã ene. 14 Ke ele na wò be nalé nu siwo wofia wò la dzixɔse me ɖe asi. Ènya\nbe nu siawo nye nyateƒe elabena ènya be yeate ŋu axɔ mi ame siwo fia nu siawo wò\nla dzi ase. 15 Ènya ale si, esi nenye ɖevi sue la, wofia Ŋɔŋlɔ Kɔkɔe la wò, nu siawo\nna nedze nunya be naxɔ Mawu ƒe amenuveve to Kristo Yesu dzixɔse me. 16 Mawu\ntsɔ eƒe nya la na mí to eƒe Gbɔgbɔ si wɔ dɔ le amewo me la dzi. Eya ta Biblia nyo\nhena nufiafia tso nu siwo nye nyateƒe la ŋu kple ale si wòana míadze si nu siwo nye\nnu vɔ̃ le míaƒe agbenɔnɔ me. Edaa mí ɖe mɔ dzɔdzɔe dzi eye wokpena ɖe mía ŋu be\nmíawɔ nu si nyo eye wòdze. 17 Eyae nye Mawu ƒe mɔ si dzraa mí ɖo nyuie le go sia\ngo me hena nyuiwɔwɔ na ame sia ame.\n4 Eya ta mele gbe tem ɖe edzi na wò le Mawu kple Kristo Yesu, ame si adrɔ̃\nʋɔnu ame gbagbewo kple ame kukuwo gbe ɖeka ne eva do be yeaɖo yeƒe fiaɖuƒe la\ngɔme anyi la, ŋkume be, 2 nàɖe gbeƒã Mawu ƒe nya la kple vevidodo ɣeawokatãɣi,\nɣesiaɣi si nàkpɔ mɔnu ko, vovo li o, vovo meli o. Fia mɔ nyuitɔwo eye naka mo na\nwò amewo ne ehiã. Do ŋusẽ wo be woawɔ nu si dze eye natsɔ Mawu ƒe nya anyi wo\nkple dzigbɔɖi ɣesiaɣi.\n3 Elabena ɣeyiɣi aɖe gbɔna esime amewo magaɖo to nyateƒe la o, ke boŋ\nwoanɔ tsatsam anɔ nufiala siwo agblɔ nya siwo woawo ŋutɔ adi be yewoase la dim.\n4 Womaɖo to nu si Biblia le fifiam o, ke boŋ woadze woawo ŋutɔ ƒe susu tatrawo\n5 Nɔ te sesῖe eye mègavɔ̃ fukpekpe le Aƒetɔ la ta o. Kplɔ ame bubuwo vɛ na\nKristo. Mègagbe nu sia nu si wòle na wò be nawɔ la wɔwɔ o.\n6 Elabena nye la, wole trɔyem ƒo ɖi xoxo abe nunovɔsa ene eye nye ɣeyiɣi de\nna dzodzo. 7 Meʋlῖ ʋiʋlῖ nyui la, mewu duɖimekeke la nu eye melé xɔse la me ɖe\nasi. 8 Ke azɔ la, wodzra dzɔdzɔenyenye ƒe fiakuku ɖo ɖi nam esi Aƒetɔ, ʋɔnudrɔ̃la\ndzɔdzɔe la, anam le ŋkeke ma dzi, eye menye nye ɖeka koe wòanɛ o, ke boŋ ame\nsiwo katã le mɔ kpɔm vevie na eƒe vava.\nPaulo ƒe dɔdeasi mamlɛtɔwo na Timoteo\n9 Do vevi be nàva gbɔnye kaba, 10 elabena ɖema gblẽm ɖi hedzo yi Tesalonika\nelabena elɔ̃ xexe sia me. Kresken hã dzo yi Galatia. Nenema ke Tito hã dzo yi\nDalmatia. 11 Luka koe li kplim. Di Marko eye nàkplɔe ɖe asi vɛ elabena ekpena ɖe\nŋunye le nye dɔwɔwɔ me. 12 Medɔ Tikiko hã ɖe Efeso 13 Ne ègbɔna la, tsɔ\nawuʋlaya si megblẽ ɖe Karpo gbɔ le Troa vɛ nam. Nenema kee nye agbalẽawo hã,\n14 Aleksandro, akɔblinutula la wɔ nu vevi geɖem. Aƒetɔ la ahe to nɛ 15 ke\nkpɔ nyuie le eŋu elabena etsi tsitre ɖe nu sia nu si míegblɔ la ŋu.\n16 Zi gbãtɔ si wohem yi ʋɔnudrɔ̃la ŋkume la, ame aɖeke menɔ afi sia akpe ɖe\nŋunye o, ame sia ame si dzo. Mele mɔ kpɔm be womabu fɔ wo ɖe nu sia ta o. 17 Ke\nAƒetɔ la nɔ ŋunye eye wòna mɔkpɔkpɔm be magblɔ mawunya dzideƒotɔe na xexeame\nkatã nase. Ekpe ɖe ŋunye hã be wometsɔm na dzatawo o. 18 Ẽ, Aƒetɔ la aɖem\nɣesiaɣi tso vɔ̃wo katã me eye woakplɔm ayi eƒe dziƒofiaɖuƒe la me. Ŋutikɔkɔe woana\nMawu tso mavɔ me yi mavɔ me. Amen.\nGbedonamewo kple kaklãnyawo\n19 Do gbe na Priskila kple Akwila kpakple ame siwo le Onisiforo ƒe aƒeme la nam.\n20 Erasto le Kɔrinto eye megblẽ Trofimo, ame si dze dɔ la, ɖe Mileto.\n21 Dze agbagba nava ɖo afi sia hafi vuvɔŋɔli naɖo. Eubulo, Pude, Lino,\nKlaudia kple ame bubuawo katã do gbe na wò. 22 Aƒetɔ la nanɔ anyi kple wò\ngbɔgbɔ. Mawu ƒe amenuveve nanɔ anyi kpli mi katã.


COVER SUBJECT “Nuwuwu La”—Nu Kae Wòfia?\nCOVER SUBJECT Ðe Nuwuwua Gogoa?\nCOVER SUBJECT Ame Geɖe Atsi Agbe Ne Nuwuwua Va—Wò Hã Ate Ŋui\nGBE BUBU Acholi Afrikaans Albanian Amharic Arabic Armenian Aymara Batak (Toba) Bengali Bicol Bislama Bulgarian Cakchiquel (Central) Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Cibemba Cinyanja Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Franse Ga Garifuna Georgian German Greek Guarani Gujarati Haitian Creole Hausa Hebrew Hiligaynon Hindi Hiri Motu Hmong (Ɣi) Hungarian Iban Igbo Iloko Indonesian Isoko Italian Japanese Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Krio Kwangali Kwanyama Lingala Lithuanian Luganda Lunda Luo Luvale Macedonian Malagasy Malayalam Mam Mambwe-Lungu Marathi Maya Mazatec (Huautla) Mixe Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quichua (Imbabura) Romanian Runyankore Russian Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tiv Tlapanec Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Venda Vietnamese Wallisian Waray-Waray Wayuunaiki Xhosa Yoruba Zande Zapotec (Isthmus) Zulu\nÐe Mawu aɖe mɔ be amegbetɔwo nayi edzi anɔ wo ɖokuiwo dzi ɖum ʋuu keke woava tsrɔ̃ amegbetɔƒomea katã mlɔeba? Ao. Abe ale si míekpɔe le nyati gbãtɔa me ene la, Mawu ade nu nyaa me ahaɖe xaxa kple fukpekpe siwo me tom ameƒomea le ƒe alafa geɖewoe nye esia la ɖa. Amegbetɔwo kple anyigbaa Wɔla la di be nànya be ɣeyiɣi si me yele afɔ ɖe ge la le aƒe tum. Aleke Mawu na míenya nya vevi siae?\nBu kpɔɖeŋu sia ŋu kpɔ: Tsɔe be ètsɔ ʋu yina teƒe aɖe si mènya o. Ðewohĩ àwɔ numekuku le Internet nyadiƒewo, anyigbatatawo, kple mɔfiamegbalẽ bubuwo me hafi adze mɔ. Ne èle mɔa dzi yina eye nèkpɔ mɔfiadzesi siwo wɔ ɖeka kple nyatakaka siwo ŋu nèke ɖo le wò numekukua me la, àka ɖe edzi godoo be madidi o yeaɖo afi si yim yele. Nenema kee, Mawu hã tsɔ eƒe Nya, si ƒo nu tso nu ɖedzesi siwo anɔ dzɔdzɔm le xexea me godoo ŋu la na mí be wòafia mɔ mí. Eya ta esi míekpɔe be nudzɔdzɔ mawo, siwo le abe mɔfiadzesiwo ene la, le eme vam la, ena míeka ɖe edzi be míele ɣeyiɣi si me nuwuwua ava la me.\nBiblia gblɔ tso blema ke be, xexea ava ɖo ɣeyiɣi tɔxɛ aɖe me, le esi me nuwuwua ava. Egblɔ be le ɣeyiɣi ma me la, xexemenudzɔdzɔwo kple nu siwo ava ameƒomea dzi la ato vovo kura le ŋutinya katã me. Bu dzesi siwo ŋu Mawu ƒe Nya ƒo nu tsoe la dometɔ aɖewo ŋu kpɔ.\n1. TƆTRƆ GÃWO AVA XEXEA ME GODOO Wogblɔ nu vovovo siwo adzɔ le anyigba dzi, siwo anye dzesi ƒokpli la le nyagblɔɖi aɖe me le Mateo ta 24 lia me. Nudzɔdzɔ mawo anye dzesi na ‘nuɖoanyia ƒe nuwuɣi,’ eye woanɔ edzi yim va se ɖe esime “nuwuwu la ava.” (Kpukpui 3, 14) Nudzɔdzɔ mawo dometɔ aɖewoe nye be aʋawɔwɔ gãwo adzɔ, nuɖuɖu ave, anyigba aʋuʋu le teƒeteƒewo, sedzimawɔmawɔ adzi ɖe edzi, amewo ƒe lɔlɔ̃ ayi to, eye subɔsubɔhakplɔlawo ato ayemenuwɔnawo dzi akplɔ amewo atrae. (Kpukpui 6-26) Enye nyateƒe be, nu mawo dometɔ aɖewo le dzɔdzɔm ƒe alafa geɖewoe nye esia ya. Ke hã, esi nuwuwua le aƒe tum la, nu mawo katã anɔ dzɔdzɔm le nuwuɣia, si me kuxiwo ado agbogbo ɖo la, me. Woanɔ dzɔdzɔm kpe ɖe nuxlɔ̃amedzesi etɔ̃ siwo gbɔna ŋu.\n2. AMEWO ƑE NƆNƆME Biblia gblɔ be le “ŋkeke mamlɛawo,” siwo nye ɣeyiɣi si me nuwuwua ava me la, amewo ƒe nɔnɔme agblẽ keŋ wòaɖe dzesi. Egblɔ be: “Amewo anye ɖokuilɔ̃lawo, galɔ̃lawo, adegbeƒolawo, dadalawo, busunyagblɔlawo, ame maɖoto dzilawo, ame madakpewo, ame mawɔnuteƒewo, ame siwo melɔ̃a ame ƒe nya o, ame siwo melɔ̃na ɖe ɖoɖo aɖeke dzi o, ameŋugblẽlawo, ame siwo meɖua wo ɖokuiwo dzi o, ame wɔadãwo, ame siwo melɔ̃a nu nyui o, yomemɔfialawo, totrilawo, ame siwo doa wo ɖokuiwo ɖe dzi glodzoo, ame siwo lɔ̃a dzidzɔkpɔkpɔ wu esi woalɔ̃ Mawu.” (2 Timoteo 3:1-4) Enye nyateƒe be, menye nu yeyee amemabumabu nye ya o, ke hã, “ŋkeke mamlɛawo” me koe nɔnɔme sia agblẽ ɖe edzi le ale gbegbe be, esɔ be woagblɔ be anye “ɣeyiɣi sesẽ siwo me nɔnɔ asesẽ.” Ðe wò hã ède dzesii be amewo ƒe nɔnɔme le gbegblẽm ɖe edzia?\n3. WOLE ANYIGBA LA GBLẼM Biblia gblɔ be Mawu ‘atsrɔ̃ ame siwo le anyigba la gblẽm.’ (Nyaɖeɖefia 11:18) Aleke wole anyigba la gblẽm? Alea tɔgbie wogblɔ be nuwo nɔ le Noa ƒe ŋkekea me esi Biblia gblɔ be: “Anyigba la gblẽ le Mawu vavã la ŋkume, eye ŋutasesẽ yɔ anyigba la dzi. Ɛ̃, Mawu kpɔ anyigba la, eye wòkpɔ be wogblẽe.” Eya ta Mawu gblɔ le ame gblẽku mawo ŋu be: “Matsrɔ̃ wo.” (1 Mose 6:11-13) Ðe nède dzesii be ŋutasẽnuwɔwɔ le dzidzim ɖe edzi le anyigbaa katã dzia? Gakpe ɖe eŋu la, amegbetɔwo ƒe mɔ̃ɖaŋununya va ɖo teƒe aɖe si ɖe dzesi ŋutɔ le ŋutinya me: Ŋutete le wo si fifia be woatsrɔ̃ amegbetɔwo katã ɖa le anyigba dzi. Elabena aʋawɔnu sesẽwo le wo si. Eye wogale anyigbaa gblẽm le mɔ bubu nu. Amegbetɔwo to woƒe nuwɔnawo dzi le ɖoɖo si Mawu wɔ be wòalé agbe ɖe te le anyigba dzi, siwo dome ya si míegbɔna, lãwo, atiwo kple nu miemiewo kple wo nɔƒewo kpakple atsiaƒuwo le la dome gblẽm madzudzɔmadzudzɔe.\nBia ɖokuiwò be, ‘Le ƒe alafa ɖeka si va yi me la, ɖe ŋutete nɔ amegbetɔwo si be woatsrɔ̃ wo ɖokuiwo kple anyigbaa siaa?’ Gake fifia ŋusẽ ma le amegbetɔwo si, elabena wole aʋawɔnu gãgãwo nu ƒom ƒu eye wole anyigba ƒe teƒeteƒewo gblẽm keŋkeŋ. Eye edze abe wole ŋgɔyiyi wɔm le mɔ̃ɖaŋununya me kabakaba ale gbegbe be amegbetɔwo ŋutɔwo mete ŋu le egɔme sem kaka woahayi asa ƒo ge na emetsonu gbegblẽawo o ene. Gake menye amegbetɔwo si mee anyigbaa ƒe etsɔme le o, eye menye woawoe atso nya me le eŋu hã o. Mawu maɖe mɔ be woatsrɔ̃ amegbetɔwo katã ɖa le anyigba dzi o, ke boŋ ade nu nyaa me ahatsrɔ̃ ame siwo le anyigbaa gblẽm. Aleae wòdo ŋugbee, eye awɔe hã!\n4. GBEƑÃÐEÐEDƆ SI WƆM WOLE LE XEXEA ME KATÃ Dzesi si wogblɔ ɖi be wòafia be nuwuwua gogo la ƒe akpa aɖee nye be woanɔ dɔ aɖe si womewɔ kpɔ o la wɔm, esi Biblia gblɔ be: “Woaɖe gbeƒã Fiaɖuƒe ŋuti nya nyui sia le anyigba blibo la katã dzi be wòanye ɖaseɖiɖi na dukɔwo katã, eye ekema nuwuwu la ava.” (Mateo 24:14) Gbeƒãɖeɖedɔ sia ato vovo sãsãsã na agbagba si subɔsubɔhawo dze be yewoatrɔ dzi me na amewoe la. Gake le ŋkeke mamlɛawo me la, gbedeasi aɖe koŋ dzie gbeƒãɖelawo ate gbe ɖo le gbeƒãɖeɖedɔ sia me; eyae nye “Fiaɖuƒe ŋuti nya nyui sia.” Ðe nènya subɔsubɔha aɖe si yia edzi ƒoa nu tso gbedeasi ma tututu ŋua? Eye ne edze abe ame aɖewo ɖea gbeƒã gbedeasi sia ene hã la, ƒuƒoƒo sue aɖe koe wonye le nuto aɖe mea, alo wokaka nya nyui sia wòɖo “anyigba blibo la katã dzi be wòanye ɖaseɖiɖi na dukɔwo katã”?\nWole gbeƒã ɖem Mawu Fiaɖuƒea le gbegbɔgblɔ alafa geɖe me le xexea me godoo\n“Fiaɖuƒe ŋuti nya nyui sia” koŋ ŋue Internet ƒe nyatakakadzraɖoƒe si nye www.jw.org/ee ƒoa nu tsoe. Agbalẽ vovovowo le nyatakakadzraɖoƒe sia le gbegbɔgblɔ siwo wu 700 me, siwo ƒo nu tso gbedeasi ma ke ŋu. Ðe nènya ɖoɖo bubu aɖe si dzi tom wole le gbeƒã ɖem nya nyuia le anyigba katã dzia? Hafi woava to Internet vɛ gɔ̃ hã la, wonya Yehowa Ðasefowo nyuie le ale si wodze agbagba kaka Mawu Fiaɖuƒe ŋuti nya nyuia ta. Tso ƒe 1939 me ke la, nya siwo nye Gbetakpɔxɔ “Le Gbeƒã Ðem Yehowa Ƒe Fiaɖuƒe” dzena le magazine sia ƒe tata ɖe sia ɖe ƒe akpa dzi. Agbalẽ aɖe si ƒo nu tso subɔsubɔhawo ŋu gblɔ be, ale si Yehowa Ðasefowo ɖe gbeƒã nya nyuia “dzonɔamemetɔe kple afi si gbegbe woɖe gbeƒã ɖoe la ƒo ɖe sia ɖe ta kloe.” Gbeƒãɖeɖedɔ sia le kpe ɖom edzi be eteƒe madidi o, Mawu Fiaɖuƒea aɖe afɔ ahana nya nyui si nye be “nuwuwu la ava” nava eme.\nƔEYIƔI SI TO VOVO KURA LE AMEƑOMEA ƑE ŊUTINYA ME\nÈde dzesii be Biblia ƒe nuxlɔ̃amedzesi ene siwo katã me míedzro le nyati sia me la le eme vam le wò agbenɔɣia? Ƒe alafa ɖeka kple edzivɔe nye esia magazine sia le nyatakaka nam exlẽlawo tso xexemenudzɔdzɔ siwo akpe ɖe wo ŋu woawo ŋutɔwo nade dzesii be nuwuwua le aƒe tum la ŋu. Ke hã, ɖikela aɖewo gbe be yewomalɔ̃ ɖe edzi o; wogblɔna be nyateƒenya siawo kple akɔntabubuawo nye ame ŋutɔ ƒe nuŋububu dzro ko, eye woate ŋu atrɔ asi le wo ŋu woadze abe ŋkubiãnya ene. Eye wogblɔna hã be, esi wònye be wole ŋgɔyiyi wɔm le kadodomɔnuwo me le xexea me godoo ta la, eva le dzedzem abe ɖe xexemekuxiwo le gã dom ɖe edzi ene. Aleke kee wòɖale o, kpeɖodzi gbogboawo ɖee fia be míele ɣeyiɣi si to vovo kura le ameƒomea ƒe ŋutinya me la ƒe nuwuɣi.\nNunyala aɖewo xɔe se be tɔtrɔ gãwo ava anyigba sia dzi kpuie. Le kpɔɖeŋu me, le ƒe 2014 me la, Dzɔdzɔmeŋutinunya Kple Dedienɔnɔ Habɔbɔ ƒe magazine si nye Atɔmŋusẽ Ŋuti Nunyalawo Ƒe Nyatakakagbalẽ (si le Eŋlisigbe me) xlɔ̃ nu Dukɔ Ƒoƒuawo ƒe Dedienɔnɔ Ŋuti Ðaŋuɖoha tso kuxi gã siwo ate ŋu ade ameƒomea ƒe agbe afɔku me ŋu. Numekula mawo gblɔ be: “Esi míewɔ numekuku le kuxi siawo ŋu nyuie la, míeƒo nya ta be vɔvɔ̃ si li be mɔ̃ɖaŋununya ƒe ŋgɔyiyi ate ŋu ahe tsɔtsrɔ̃ avɛ na ameƒomea la gakpɔtɔ li kokoko.” Ame geɖe xɔe se be míeva ɖo ɣeyiɣi aɖe si to vovo kura le ameƒomea ƒe ŋutinya me la me. Magazine sia si xlẽm nèle la talawo kple exlẽlawo dometɔ geɖe ka ɖe edzi be ɣeyiɣi si me míele la to vovo kura eye eya tututue nye ŋkeke mamlɛawo, eya ta, nuwuwua gogo. Gake mehiã be nànɔ vɔvɔ̃m na nu si adzɔ le etsɔme o, ke boŋ dzidzɔnyae emetsonua anye. Nu ka tae míegblɔe alea? Nu si tae nye be àte ŋu atsi agbe ne nuwuwua va!\nTSƆTSRƆ̃ ŊUTI NYAGBLƆÐILAWOE WONYEA?\nYehowa Ðasefowo menye tsɔtsrɔ̃ ŋuti nyagblɔɖilawo o. Ƒe alafa ɖeka kple edzivɔe nye esia wole gbeƒã ɖem be etsɔme nyui aɖe le ŋgɔ gbɔna. Le kpɔɖeŋu me, woƒo nuƒo aɖe le takpekpe aɖe si wowɔ le ƒe 1958 me, si ƒe tanyae nye “Mawu ƒe Fiaɖuƒea le Dzi Ðum—Ðe Xexeame ƒe Nuwuwu Gogoa?,” eye woɖe eme be, “Ne Mawu ƒe Fiaɖuƒea va la, menye ɖe wòle anyigba sia tsrɔ̃ ge o, ke boŋ Satana ƒe xexea tsrɔ̃ ge wòala. Ne Mawu Fiaɖuƒea va la, menye ɖe wòle anyigba sia fia ge le dzo me o, ke boŋ ɖe wòana woawɔ Mawu ƒe lɔlɔ̃nu le anyigba sia dzi kple dziƒo hã. Susu sia tae wòle vevie be woalé be na Mawu ƒe nuwɔwɔ si nye anyigba la ɖo; eye Mawu akpɔ eta tegbee.”


Kwasiɖa Domedome Kpekpe Ƒe Mɔfiamewo\nGBE BUBU Abkhaz Acholi Adza Afrikaans Ahanta Albanian Altai Alur Amharic Arabic Armenian Assamese Ateso Attié Aukan Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Toba) Belize Kriol Bengali Bicol Bislama Boulou Brazil Tokunɔgbe Bulgarian Bété Cakchiquel Cambodian Catalan Cebuano Changana (Mozambique) Chavacano Chichewa Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chokwe Chol Chopi Chuabo Cibemba Cinamwanga Cinyanja Colombia Tokunɔgbe Croatian Czech Dangme Danish Digor Douala Dutch Edo Efik Eŋlisi Eʋegbe Fante Fijian Finnish Fon Frafra Franse Ga Galician Garifuna Georgian German Germany Tokunɔgbe Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Iban Ibanag Icelandic Igbo Iloko Indonesian Isoko Italian Japanese Kabiye Kabuverdianu Kachin Karen (S'gaw) Kazakh Kekchi Kikamba Kikaonde Kikongo Kiluba Kimbundu Kirghiz Kiribati Kirundi Kisonge Kongo Korean Kurdish Kurmanji Kwangali Kwanyama Latvian Lhukonzo Lingala Lithuanian Lolo Lomwe Low German Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Manyawa Marathi Mauritian Creole Maya Mazatec (Huautla) Mbunda Miskito Mixe Mixtec (Guerrero) Mizo Mongolian Moore Myanmar Nahuatl (Central) Nahuatl (Guerrero) Nahuatl (Northern Puebla) Ndau Ndebele Ndebele (Zimbabwe) Ndonga Nepali Ngabere Ngangela Norwegian Nsenga Nyaneka Nyungwe Nzema Odia Okpe Oromo Ossetian Otetela Otomi (Mezquital Valley) Pangasinan Papiamento (Curaçao) Persian Polish Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quiche Quichua (Chimborazo) Quichua (Imbabura) Rarotongan Romanian Romany (Serbia) Ronga Russian Samoan Sango Sena Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tahitian Tajiki Tamil Tandroy Tankarana Tarascan Tatar Telugu Tetun Dili Thai Tigrinya Tiv Tlapanec Tojolabal Tongan Totonac Tshwa Tsonga Turkish Twi Tzeltal Tzotzil Uighur (Cyrillic) Ukrainian Urdu Urhobo Uruund Uzbek Valencian Venda Vezo Vietnamese Waray-Waray Wayuunaiki Xhosa Yacouba Zande Zapotec (Isthmus) Zapotec (Lachiguiri) Zulu\nKristotɔwo Ƒe Agbenɔnɔ Kple Subɔsubɔdɔ Kpekpe Ŋuti Mɔfiamewo\nNutome Sue Dzikpɔla Ƒe Sasrãkpɔ\nTakpekpe Ƒe Kwasiɖaa\nŊkuɖodzi Ƒe Kwasiɖaa\nAgbenɔnɔ Kple Subɔsubɔdɔ Kpekpea Dzikpɔla\nAgbenɔnɔ Kple Subɔsubɔdɔ Kpekpea Ƒe Zimenɔla\nHamemetsitsiwo Ƒe Ha Ƒe Ðoɖowo Gbɔ Kpɔla\n1. Ðoɖo si le Kristotɔwo Ƒe Agbenɔnɔ Kple Subɔsubɔdɔ Kpekpe Ƒe Nusrɔ̃gbalẽa me dzie woazɔ ɖo awɔ Kristotɔwo Ƒe Agbenɔnɔ Kple Subɔsubɔdɔ kpekpea, eye woawɔ ɖe mɔfiame siwo gbɔna dzi. Mikpe gbeƒãɖelawo katã be woaŋlɔ ŋkɔ awɔ dɔ le sukua me. Ne ame bubu siwo le ha dem kple hamea lɔ̃ ɖe Biblia ƒe nufiafiawo dzi eye wole agbe nɔm ɖe Kristotɔwo ƒe dzidzenuwo nu la, ke woawo hã ate ŋu awɔ dɔ le sukua me.—be axa 282.\n2. Ŋgɔdonyawo: Miniti 3 alo made o. Kwasiɖa sia kwasiɖa la, le hadzidzi kple gbedodoɖa si woatsɔ adze kpekpea gɔme megbe la, Agbenɔnɔ Kple Subɔsubɔdɔ Kpekpea ƒe zimenɔla ade dzo nɔviawo me ɖe nu siwo me woadzro le kpekpea me ŋu eye ahe susu ayi nyabiase si le Agbenɔnɔ Kple Subɔsubɔdɔ Kpekpe Ƒe Nyaŋuɖogbalẽvia me la hã dzi.\n3. Nu Xɔasi Siwo Le Mawu Ƒe Nya La Me:\nNuƒo: Miniti 10. Nuƒoa ƒe tanya kple nya vevi eve alo etɔ̃ siwo dzi woatui ɖo adze le Agbenɔnɔ Kple Subɔsubɔdɔ Kpekpe Ƒe Nusrɔ̃gbalẽa me. Woade nuƒo sia asi na hamemetsitsi alo subɔsubɔdɔwɔla si dze. Ne kwasiɖa aɖe ƒe Biblia xexlẽa dze egɔme kple Biblia gbalẽ yeye la, woaɖe video kpui aɖe ku ɖe Biblia gbalẽ ma ŋu atsɔ adze dɔdeasia gɔme. Nuƒolaa ate ŋu ahe susu ayi ale si videoa de nu nuƒoa ƒe tanya mee dzi. Gake ele be wòaƒo nu tso nya vevi siwo le nusrɔ̃gbalẽa me hã ŋu. Ele be wòadzro nɔnɔmetata kple Ŋɔŋlɔawo me nufiame siwo le eme la hã me, elabena ɖe wotrɔ asi le wo ŋu be woana nyatia me nakɔ nyuie.\nMawu Ƒe Nya La Me Kesinɔnuwo Didi: Miniti 8. Anye nyabiabia kple ŋuɖoɖo eye womagblɔ ŋgɔdonya alo nyataƒonya o. Woadee asi na hamemetsitsi alo subɔsubɔdɔwɔla si dze. Nuƒolaa ŋutɔ nakpɔ ɣeyiɣi si wòazã ɖe biabia eneawo dometɔ ɖe sia ɖe ŋu le ale si wòka hameae nu. Gake nekpɔ egbɔ be yebia nyabiaseawo katã nyaselawo. Azɔ hã ate ŋu atiae be yeana woaxlẽ mawunyakpukpui siwo woyɔ le biabia eve gbãtɔawo me la katã loo alo womaxlẽ wo o. Ame sia ame ƒe nyaŋuɖoɖo naxɔ sɛkɛnd 30 alo made o.\nBiblia Xexlẽ: Miniti 4 alo made o. Woade dɔ sia asi na nɔviŋutsu. Sukuvia axlẽ akpa si wode esi, eye magblɔ ŋgɔdonya alo nyataƒonya aɖeke o. Ele be kpekpea ƒe zimenɔla natsi dzi ɖe kpekpeɖeŋu nana sukuviawo be woaxlẽ nu nyuie, eme nakɔ, nyawo nazɔ tẽe, woate gbe ɖe nya siwo hiã dzi, woanya ale si woatrɔ gbe vovovoe, woagbɔ ɖe eme le afi siwo wòhiã le, eye woaxlẽ nua wòasɔ ɖe dzɔdzɔme nu la ŋu.\n4. Na Wò Subɔsubɔdɔa Nanyo Ðe Edzi: Miniti 15 alo made o. Wotrɔ asi le akpa sia ŋu be wòakpe ɖe ame sia ame ŋu wòadzra ɖo ɖe subɔsubɔdɔa ŋu ahabi le gbeƒãɖeɖe kple nufiafia me. Sukuviawo natu woƒe yiyi zi gbãtɔ kple tɔtrɔyi ƒe dɔdeasiawo ɖe kpɔɖeŋudzeɖonya siwo dze le Agbenɔnɔ Kple Subɔsubɔdɔ Kpekpe ƒe Nusrɔ̃gbalẽa ƒe axa gbãtɔ la dzi. Gbeƒãɖelawo ate ŋu atiae be yewoazã agbalẽ alo video siwo le míaƒe Dɔwɔnu Siwo Mietsɔ Fiaa Nui me loo alo womazãe o. Ɣeyiɣi si tututu sukuvi ƒe dɔdeasi ɖe sia ɖe axɔ la adze le Agbenɔnɔ Kple Subɔsubɔdɔ Kpekpe Ƒe Nusrɔ̃gbalẽa me, eye ɣeaɖewoɣi la, woana mɔfiame bubuwo. Sukuviawo megatsɔ nya bubuwo kpee kple susu be game si woɖo na yewo nade kokoko o. Ɣeaɖewoɣi la, wɔwɔfia si wodzra ɖo nyuie ate ŋu awu enu miniti ɖeka alo esi wu nenema do ŋgɔ. Woate ŋu ade sukuvi ƒe dɔwo asi na hamemetsitsiwo hã ne ehiã.\nKpɔɖeŋudzeɖonya Ƒe Videowo: Kwasiɖa ɖe sia ɖe le ɣletia me la, woaɖe kpɔɖeŋudzeɖonya ƒe video ahadzro eme. Video siawo aku ɖe yiyi zi gbãtɔ, tɔtrɔyi gbãtɔ kple tɔtrɔyi evelia ŋu. Agbenɔnɔ Kple Subɔsubɔdɔ Kpekpea ƒe zimenɔla ye awɔ akpa sia.\nYiyi Zi Gbãtɔ: Woade dɔ sia asi na nɔviŋutsu alo nɔvinyɔnu. Ŋutsu ƒe aƒemenɔla nanye ŋutsu eye nyɔnu hã tɔ nanye nyɔnu, alo woanye ƒometɔwo. Sukuvia kple eƒe kpeɖeŋutɔa ate ŋu anɔ anyi alo anɔ tsitrenu. Sukuvia nazã gbedoname si sɔ le miaƒe nutoa me. Woatu woƒe numedzodzroa ɖe kpɔɖeŋudzeɖonyaa dzi.\nTɔtrɔyi Gbãtɔ: Woade dɔ sia asi na nɔviŋutsu alo nɔvinyɔnu. Ŋutsu ƒe aƒemenɔla meganye nyɔnu o eye nyɔnu hã tɔ meganye ŋutsu o. (km 5/97 axa 2) Sukuvia kple eƒe aƒemenɔla ate ŋu anɔ anyi alo anɔ tsitrenu. Sukuvia nawɔ nya si woagblɔ ne wotrɔ yi ame si ɖe ɖetsɔleme fia le yiyi zi gbãtɔ me gbɔ la ƒe wɔwɔfia. Woatu numedzodzroa ɖe kpɔɖeŋudzeɖonya si dze le Agbenɔnɔ Kple Subɔsubɔdɔ ƒe Nusrɔ̃gbalẽa me la dzi.\nTɔtrɔyi Evelia: Woade dɔ sia asi na nɔviŋutsu alo nɔvinyɔnu. Ŋutsu ƒe aƒemenɔla meganye nyɔnu o eye nyɔnu hã tɔ meganye ŋutsu o. (km 5/97 axa 2) Sukuvia kple eƒe aƒemenɔla ate ŋu anɔ anyi alo anɔ tsitrenu. Sukuvia nawɔ nya si woagblɔ ne wotrɔ yi ame si ɖe ɖetsɔleme fia le tɔtrɔyi gbãtɔ me gbɔ la ƒe wɔwɔfia. Woatu numedzodzroa ɖe kpɔɖeŋudzeɖonyaa dzi.\nBiblia Nusɔsrɔ̃: Woade dɔ sia asi na nɔviŋutsu alo nɔvinyɔnu. Ŋutsu ƒe aƒemenɔla meganye nyɔnu o eye nyɔnu hã tɔ meganye ŋutsu o. (km 5/97 axa 2) Sukuvia kple eƒe aƒemenɔla ate ŋu anɔ anyi alo anɔ tsitrenu. Woawɔe wòanye Biblia nusɔsrɔ̃ si gɔme wodze xoxo. Womagblɔ ŋgɔdonya alo nyataƒonya o, negbe ɖe wobia tso sukuvia si be wòawɔ dɔ tso nudidi ma ŋu hafi. Togbɔ be woate ŋu axlẽ memamaawo hã la, mehiã be woaxlẽ wo katã kokoko o. Woana nufiafiaɖaŋu nadze nyuie.\nNuƒo: Nɔviŋutsue awɔ sukuvi ƒe dɔdeasi sia eye awɔe wòanye nuƒo na hamea.\n5. Kristotɔwo Ƒe Agbenɔnɔ: Le hadzidzi megbe la, kpekpea ƒe akpa sia ƒe miniti 15 gbãtɔ anye dɔdeasi ɖeka alo eve siwo akpe ɖe nɔviawo ŋu woatsɔ Mawu ƒe Nyaa ade dɔwɔwɔ me. Ne míena mɔfiame bubu aɖeke o la, ke woade dɔ siawo asi na hamemetsitsi alo subɔsubɔdɔwɔla si dze; gake ne enye miaƒe nuhiahiãwo la, woadee asi na hamemetsitsi.\nHame Ƒe Biblia Nusɔsrɔ̃: Miniti 30. Woade akpa sia asi na hamemetsitsi si dze. (Ne hamemetsitsiwo mesɔ gbɔ o la, woate ŋu adee asi na subɔsubɔdɔwɔla siwo dze ne ehiã.) Hamemetsitsiwo ƒe ha natia wo dometɔ siwo dze akpɔ Hame Ƒe Biblia Nusɔsrɔ̃ dzi. Ele be nɔvi siwo wotia nate ŋu akpɔ nusɔsrɔ̃a dzi nyuie ale be wòanɔ game dzi, woate gbe ɖe Ŋɔŋlɔ vevieawo dzi ahakpe ɖe nɔviwo ŋu woakpɔ ale si nusɔsrɔ̃a ka woe. Woakpɔ eŋuti gɔmeɖose nyui aɖewo le Gbetakpɔxɔ Nusɔsrɔ̃ dzi kpɔkpɔ ŋuti mɔfiame siwo li me. Ne anya wɔ la, mizã nusɔsrɔ̃dzikpɔla kple nuxlẽla vovovowo kwasiɖa ɖe sia ɖe. Ne Agbenɔnɔ Kple Subɔsubɔdɔ Kpekpea ƒe zimenɔla gblɔ be woatso nusɔsrɔ̃a dzi la, ke ame si le dɔdeasia wɔm ŋutɔ nakpɔ ale si wòawɔe. Ate ŋu ana woaxlẽ memama aɖewo ko.\n6. Nyataƒonyawo: Miniti 3 alo made o. Agbenɔnɔ Kple Subɔsubɔdɔ Kpekpea ƒe zimenɔla agato kpekpea me nya veviwo me, eye adzro biabia kple ŋuɖoɖo si dze le Agbenɔnɔ Kple Subɔsubɔdɔ Kpekpe Ƒe Nyaŋuɖogbalẽvia hã me. Azɔ hã, ele be wòahe susu ayi nu siwo me woadzro le kwasiɖa si akplɔe ɖo me dzi, ɖewohĩ abia nyabiase aɖe si ŋu woava ɖo. Ne ɣeyiɣi li la, ate ŋu ayɔ ame siwo awɔ dɔ le kwasiɖa si kplɔe ɖo me la ƒe ŋkɔwo. Zimenɔlaa ye awɔ gbeƒãɖeɖe siwo li alo axlẽ lɛta siwo hiã la na hamea le eƒe nyataƒoƒoa me, negbe ɖe míena mɔfiame bubu aɖe. Migawɔ gbeƒãɖeɖe nyanyɛwo, abe gbeadziyiɖoɖowo kple xɔa me dzadzraɖo ŋuti gbeƒãɖeɖewo le kplɔ̃a ta o, ke miklãe ɖe nyatakakaʋuƒoa dzi boŋ. Ne edzɔ be ɣeyiɣi si woɖo na nyataƒonyawo masu woatsɔ awɔ gbeƒãɖeɖewo alo axlẽ lɛtawo o la, ke zimenɔlaa nabia tso nɔvi siwo le Kristotɔwo Ƒe Agbenɔnɔ ƒe dɔdeasiawo wɔm la si be woatso woƒe dɔdeasiawo dzi ale si dze. ( Kpɔ memama 5 kple 9.) Woatsɔ hadzidzi kple gbedodoɖa awu kpekpea nu.\n7. Do Vevie Nuxexlẽ Kple Nufiafia: Tso January 7, 2019 ƒe kwasiɖaa me la, Nufiafia ƒe agbalẽ gbadzaa ye Agbenɔnɔ Kple Subɔsubɔdɔ Kpekpea ƒe zimenɔlaa azã atsɔ akafu sukuviawo ahaɖo aɖaŋu na wo. Sukuviawo dometɔ ɖe sia ɖe nawɔ dɔ tso nudidi si adze le kpɔtɔtɔ me le dɔdeasia gbɔ le Agbenɔnɔ Kple Subɔsubɔdɔ Kpekpe Ƒe Nusrɔ̃gbalẽa me la ŋu. Le ɣleti ɖe sia ɖe ƒe kwasiɖa gbãtɔ me la, Agbenɔnɔ Kple Subɔsubɔdɔ Kpekpe ƒe zimenɔlaa adzro Nufiafia ƒe agbalẽ gbadza la ƒe nuƒoƒo ƒe nudidi ɖeka me kple nyaselawo. Wotrɔ asi le agbalẽ gbadzaa ƒe akpa si nye “Wɔ Wò Ŋgɔyiyi Ŋuti Nuŋlɔɖi” la ŋu be sukuviawo nawɔ eŋu dɔ, eye mele be zimenɔlaa nawɔ nuŋlɔɖiwo ɖe afi ma o.\n8. Aɖaŋuɖoɖo: Ne sukuviawo dometɔ ɖe sia ɖe wu eƒe dɔa nu la, Agbenɔnɔ Kple Subɔsubɔdɔ Kpekpea ƒe zimenɔla azã abe miniti ɖeka ene anɔ te ɖe Nufiafia ƒe agbalẽ gbadzaa dzi akafu wo ahaɖo aɖaŋu na wo. Ne zimenɔlaa le sukuvi aɖe kpem la, mayɔ nudidi si wode asi nɛ o. Gake ne sukuvia wu eƒe dɔdeasia nu eye zimenɔlaa kafui ale si dze vɔ la, ayɔ nudidi si ŋu sukuvia wɔ dɔ le, eye wòagblɔ nu siwo koŋ ta sukuvia wɔ nudidi ma ŋu dɔ nyuie, alo aɖe nu si tae sukuvia agate ŋu atrɔ asi le nudidi ma ŋu wòanyo ɖe edzi la me dɔmenyotɔe. Zimenɔlaa ate ŋu aƒo nu tso dɔdeasia ƒe akpa bubuwo hã ŋu ne ekpɔe be esia aɖe vi na sukuvia alo nyaselawo. Le sukuvi ɖe sia ɖe ƒe hiahiã nu la, agate ŋu anɔ te ɖe Nufiafia ƒe agbalẽ gbadzaa alo Subɔsubɔ Suku gbalẽa dzi aɖo aɖaŋu tuameɖo bubuwo na eya ɖeɖe dzaa le kpakpã megbe alo ɣebubuɣi, ku ɖe nuƒoƒo ƒe nudidi si wode asi nɛ ŋu loo alo le nudidi bubu ŋu.—Kpɔ memama 13 kple 16 hena mɔfiame siwo li ku ɖe Agbenɔnɔ Kple Subɔsubɔdɔ Kpekpea dzikpɔla kple Aɖaŋuɖola kpeɖeŋutɔ ƒe dɔwo ŋu.\n9. Gamedzinɔnɔ: Dɔdeasi aɖeke megagbɔ game dzi o, Agbenɔnɔ Kple Subɔsubɔdɔ Kpekpea ƒe zimenɔla ƒe nyawo hã le eme. Zimenɔla natsɔ aɖaŋudzedze atɔ te sukuviawo ne woƒe game de. Ne nɔvi siwo wɔ dɔdeasi bubuawo dometɔ aɖe ɖu game la, aɖaŋuɖola ƒe kpeɖeŋutɔa naɖo aɖaŋu na eya ɖeɖe. Kpekpe bliboa axɔ gaƒoƒo ɖeka miniti 45, hadzidziwo kple gbedodoɖawo hã le eme.\n10. Nutome Sue Dzikpɔla Ƒe Sasrãkpɔ: Ne nutome sue dzikpɔla va srã hame aɖe kpɔ la, ɖoɖo si le Agbenɔnɔ Kple Subɔsubɔdɔ Kpekpe Ƒe Nusrɔ̃gbalẽa me ke dzie kpekpea azɔ ɖo, negbe tɔtrɔ siwo gbɔna koe woawɔ: Nutome sue dzikpɔla ƒe subɔsubɔnuƒo si axɔ miniti 30 la axɔ ɖe Hame Ƒe Biblia Nusɔsrɔ̃ si le akpa si nye Kristotɔwo Ƒe Agbenɔnɔ te la teƒe. Agbenɔnɔ Kple Subɔsubɔdɔ Kpekpea ƒe zimenɔla agato nu siwo wosrɔ̃ ƒe nya veviwo me, ahe susu yi kwasiɖa si kplɔe ɖo tɔwo dzi eye wòawɔ gbeƒãɖeɖe alo axlẽ lɛta siwo hiã hafi akpe nutome sue dzikpɔlaa be wòaƒo eƒe subɔsubɔnuƒoa. Le nuƒoa megbe la, nutome sue dzikpɔla awu kpekpea nu kple hadzidzi si wòtia. Hamea mawɔ kpekpe le gbegbɔgblɔ ma ke me le sukuxɔ evelia me ne nutome sue dzikpɔla va o. Gake gbebubudolawo ƒe ƒuƒoƒo ate ŋu awɔ woƒe kpekpewo le sukuxɔ evelia me ne nutome sue dzikpɔla le hamea ŋutɔ gbɔ gɔ̃ hã. Gake ƒuƒoƒoa nawɔ ɖeka kple hamea ase nutome sue dzikpɔla ƒe subɔsubɔnuƒoa.\n11. Takpekpe Ƒe Kwasiɖa: Womawɔ hame ƒe kpekpe aɖeke le takpekpe ƒe kwasiɖaawo me o. Ame ɖe sia ɖe alo ƒome ɖe sia ɖe nadzro kwasiɖa ma ƒe kpekpea me le wo ɖokui si.\n12. Ŋkuɖodzi ƒe Kwasiɖa: Ne Ŋkuɖodzia dze kwasiɖa domedome ƒe ŋkeke aɖe dzi la, womawɔ Agbenɔnɔ Kple Subɔsubɔdɔ Kpekpea o. Gake woawɔ kpekpe hena gbedziyiyi ya le Ŋkuɖodzia ɖugbe.\n13. Agbenɔnɔ Kple Subɔsubɔdɔ Kpekpea Dzikpɔla: Hamemetsitsiwo ƒe haa natia hamemetsitsi ɖeka wòanye Agbenɔnɔ Kple Subɔsubɔdɔ Kpekpea dzikpɔla. Eyae akpɔ egbɔ be kpekpea zɔ ɖe ɖoɖo nu nyuie hewɔ ɖeka kple mɔfiame siwo míena fifia. Ele be dzeɖoɖo nanɔ eya kple aɖaŋuɖola kpeɖeŋutɔa dome ku ɖe kpekpea ŋu. Ne ɣleti aɖe ƒe Agbenɔnɔ Kple Subɔsubɔdɔ Kpekpea Ƒe Nusrɔ̃gbalẽ do ko la, Agbenɔnɔ Kple Subɔsubɔdɔ Kpekpea dzikpɔla nama ɣletia ƒe dɔdeasiawo na sukuviawo. (Kpɔ memama 4.) Ele be woaŋlɔ sukuviwo ƒe dɔdeasiawo ɖe Kristotɔwo Ƒe Agbenɔnɔ Kple Subɔsubɔdɔ Kpekpea Ƒe Dɔdeasigbalẽvia (S-89) dzi atsɔ ana sukuviawo kwasiɖa etɔ̃ ya teti hafi gbe si gbe woawɔ dɔa naɖo.\n14. Agbenɔnɔ Kple Subɔsubɔdɔ Kpekpea Ƒe Zimenɔla: Le kwasiɖaa me la, hamemetsitsi ɖeka anye Agbenɔnɔ Kple Subɔsubɔdɔ Kpekpe bliboa ƒe zimenɔla. (Ne hamemetsitsiwo mesɔ gbɔ o la, ke miate ŋu adee asi na subɔsubɔdɔwɔla siwo dze, ne ehiã.) Adzra ɖo ɖe kpekpea ƒe ŋgɔdonya kple nyataƒonya siwo wòagblɔ ŋu eye wòadzro kpɔɖeŋudzeɖonya ƒe videowo me, eye eyae adzro video siwo ahe susu ayi nuƒoƒo ƒe nudidi yeye dzi le Nufiafia ƒe agbalẽ gbadzaa me la dzi. Eyae ayɔ ame siwo katã awɔ dɔ le kpekpea me la va kplɔ̃a ta, eye le hamemetsitsiwo ƒe agbɔsɔsɔ nu la, ate ŋu ahiã be wòawɔ dɔdeasi bubuwo le kpekpea me. Mele be wòaƒo nu fũu le kpekpea dzi kpɔkpɔ me o. Hamemetsitsiwo ƒe haa natia hamemetsitsi siwo dze anye kpekpea ƒe zimenɔlawo. Woana hamemetsitsi siwo dze la nanɔ zimenɔla ƒe dɔa wɔm ɖe wo nɔewo yome. Gake le ale si nɔnɔmeawo le nu la, ate ŋu adzɔ be Agbenɔnɔ Kple Subɔsubɔdɔ Kpekpea dzikpɔla nanɔ zimenɔla ƒe dɔa wɔm kabakaba wu hamemetsitsi bubu siwo wotia. Ne hamemetsitsi aɖe dze akpɔ Hame Ƒe Biblia Nusɔsrɔ̃ dzi la, ke anɔ eme be edze anye kpekpea ƒe zimenɔla hã. Gake míeɖe kuku miɖo ŋku edzi be ahiã be hamemetsitsi si anye zimenɔla la nakafu nɔvi siwo wɔ sukuviwo ƒe dɔdeasiawo ahaɖo aɖaŋu tuameɖowo na wo ne ehiã. Zimenɔla kee akpɔ egbɔ be kpekpea wu enu ɖe game dzi. (Kpɔ memama 6 kple 9.) Ne zimenɔlaa lɔ̃ eye teƒe le nuƒolanɔƒea la, woate ŋu aglã nuƒomɔ̃ bubu nɛ ale be ne eva kplɔ̃a ta be yeayɔ ame si kplɔe ɖo la, ame si awɔ dɔdeasia hã ava nuƒolanɔƒea hafi zimenɔlaa nawu eƒe nyawo nu. Nenema kee ne zimenɔlaa lɔ̃ la, ate ŋu anɔ anyi ɖe kplɔ̃ ŋu le nuƒolanɔƒea ne wole sukuvi ƒe Biblia xexlẽ kple kpekpea ƒe akpa si nye Na Wò Subɔsubɔdɔ Nanyo Ðe Edzi ƒe dɔdeasiawo wɔm. Esia ana womagblẽ ɣeyiɣi o.\n15. Hamemetsitsiwo Ƒe Ha Ƒe Ðoɖowo Gbɔ Kpɔla: Hamemetsitsiwo ƒe ha ƒe ɖoɖowo gbɔ kpɔlae ama kpekpea me dɔdeasiwo katã, negbe sukuviwo ƒe dɔdeasiwo koe mele eme o. Eya kee ade dɔ asi na kpekpea ƒe zimenɔla siwo hamemetsitsiwo ƒe haa tia be woanye kpekpea ƒe zimenɔlawo. Hamemetsitsiwo ƒe ha ƒe ɖoɖowo gbɔ kpɔla awɔ dɔ aduadu kple Agbenɔnɔ Kple Subɔsubɔdɔ Kpekpea dzikpɔla akpɔ egbɔ be yeklã kpekpe bliboa ƒe ɖoɖowɔɖi si dzi ame siwo si dɔ le ƒe ŋkɔwo dze le la ɖe nyatakakaklãɖoƒea.\n16. Aɖaŋuɖola Kpeɖeŋutɔ: Ne anya wɔ la, anyo be woatia hamemetsitsi si nye nuƒola bibi be wòawɔ ɖoƒe sia. Aɖaŋuɖola kpeɖeŋutɔa ƒe dɔe nye be, ne ehiã la, wòaɖo aɖaŋu na hamemetsitsi alo subɔsubɔdɔwɔla siwo awɔ dɔ le kplɔ̃a ta; le Agbenɔnɔ Kple Subɔsubɔdɔ Kpekpea me, ne woƒo dutoƒonuƒowo, ne wokpɔ Gbetakpɔxɔ Nusɔsrɔ̃ alo Hamea Ƒe Biblia Nusɔsrɔ̃ dzi, alo xlẽ memamawo le nusɔsrɔ̃a wɔɣi. (Kpɔ memama 9.) Ne hamemetsitsi siwo nye nuƒola bibiwo kple nufiala nyuiwo sɔ gbɔ le hamea me la, ke woate ŋu aɖɔli aɖaŋuɖola kpeɖeŋutɔa ƒe sia ƒe. Mehiã kokoko be aɖaŋuɖola kpeɖeŋutɔa naɖo aɖaŋu na nɔviawo ɣe sia ɣi si wowɔ dɔdeasi aɖe o.\n17. Sukuxɔ Bubuwo: Ne sukuviwo sɔ gbɔ le hame aɖe me la, woate ŋu awɔ ɖoɖo awɔ sukuviwo ƒe dɔdeasiwo le sukuxɔ bubuwo hã me. Aɖaŋuɖola bibi aɖe nakpɔ sukua dzi le sukuxɔ bubuawo me, eye anyo ŋutɔ be wòanye hamemetsitsi. Le afi si wòhiã le la, woate ŋu azã subɔsubɔdɔwɔla si dze nyuie. Hamemetsitsiwo ƒe haa natia ame si dze awɔ dɔ sia eye woakpɔe ɖa ne ehiã be woadee asi na ame vovovowo ɖe wo nɔewo yome. Aɖaŋuɖolaa nawɔ ɖe mɔfiame siwo le memama 8 lia me dzi. Ne wowu Nu Xɔasi Siwo Le Mawu Ƒe Nya La Me ƒe dɔdeasi si nye Mawu Ƒe Nyaa Me Kesinɔnuwo Didi nu ko la, woana sukuvi siwo si dɔ le le sukuxɔ bubuawo me nayi afi ma. Woagawɔ ɖeka kple hamea ne kpekpea ƒe akpa si nye Na Wò Subɔsubɔdɔa Nanyo Ðe Edzi wu enu. Ne wole video aɖe me dzrom la, ame siwo le sukuxɔ bubu me la nanɔ afi ma akpɔ videoa alo ase numedzodzroa ne anya wɔ. Ne manya wɔ o la, ke aɖaŋuɖola si le sukuxɔ ma me la nazã tablɛt, kɔmpiuta, alo emawo tɔgbi atsɔ aɖe video la ahadzro eme.\n18. Videowo: Woawɔ video aɖewo koŋ be míaɖe le kpekpe sia me. Woada video siwo míaɖe le kwasiɖa domedome kpekpea me la ɖe JW Library dɔwɔnua dzi ame sia ame nakpɔ. Ɣeaɖewoɣi ne woɖe kpɔɖeŋudzeɖonyawo ƒe videowo le Agbenɔnɔ Kple Subɔsubɔdɔ Kpekpea me vɔ la, woagate ŋu aɖee le kpekpe hena gbeadziyiyi me emegbe.\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo Kristotɔwo Ƒe Agbenɔnɔ Kple Subɔsubɔdɔ Kpekpe Ŋuti Mɔfiamewo


Ale Si Subɔsubɔhawo Wɔa Nu Le Agbe nyui nɔnɔ gome: Kae Nye Nyuitɔa?\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikongo Kikuyu Kiluba Kinyarwanda Kirghiz Korean Latvian Lingala Lithuanian Luo Malagasy Myanmar Ngabere Norwegian Nzema Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Turkish Twi Ukrainian Uruund Vietnamese Wayuunaiki Xhosa Yoruba Zulu\nÐe Nàte Ŋu Aka Ðe Subɔsubɔhawo Dzi Le Agbe Nyui Nɔnɔ Gomea?\nSylvia, si wɔa dɔ le lãmesẽdɔwɔƒe aɖe la gblɔ be: “Ame geɖe siwo mía kpli wo míede kɔledzi la gblɔna be mawusubɔlawoe yewonye. Gake wofia dodokpɔ eye wozãa atike vɔ̃ɖiwo. Mawusubɔsubɔ mekpɔ ŋusẽ aɖeke ɖe woƒe agbenɔnɔ dzi o.”\nŊutsu aɖe si ŋkɔe nye Lionel gblɔ be: “Nye dɔwɔhatiwo daa alakpa gblɔna be yewodze dɔ evɔ le nyateƒe mea, womedze dɔ hafi o. Ðeko wotɔ ŋkɔ be yewonye mawusubɔlawo, womenɔa agbe abe mawusubɔlawo ene o.”\nMawusubɔsubɔ mekpɔ ŋusẽ boo aɖeke ɖe ame geɖe ƒe agbenɔnɔ dzi o. “Ðokuitsɔtsɔ na Mawu ƒe nɔnɔme” koe le ame geɖe si egbea, gake “womenɔa agbe ɖe eƒe ŋusẽ nu o.” (2 Timoteo 3:5) Subɔsubɔhakplɔlawo meɖoa kpɔɖeŋu nyui o, eye womefiaa nu hameviawo tso Biblia ƒe agbe nyui nɔnɔ dzidzenuwo ŋu ale si dze o. Eya ta mewɔ nuku o be ame geɖe susuna be Mawu metsɔ ɖeke le agbe si ƒomevi yewonɔna me o.\nBiblia ɖee fia be seselelãme le Mawu si eye be míaƒe nuwɔna ate ŋu ado dziku nɛ loo alo ado dzidzɔ nɛ. Esi blema Israel viwo dze aglã ɖe Mawu ŋu la, esia ‘do dziku nɛ.’ (Psalmo 78:40) Gake ne nu vɔ̃ wɔla aɖe trɔ dzi me la, enyea “dzidzɔ geɖe le dziƒo.” (Luka 15:7) Ne ame aɖe nya mía Fofo si le dziƒo la ƒe nɔnɔme lédzinamewo nyuie la, eƒe lɔlɔ̃ na eyama ade to ɖe edzi, eye esia aʋãe wòalɔ̃ nu siwo Mawu lɔ̃na ahalé fu nu siwo wòléa fui.—Amos 5:15.\nNyadzɔdzɔgbalẽ aɖe gblɔ tso Yehowa Ðasefowo ŋu be wofiaa nu woƒe hameviwo “be woalɔ̃ woƒe ƒomewo, anye dɔwɔla nyuiwo kple dukɔmevi siwo ɖia anukware.” Egblɔ kpee be: “Hameviawo nɔa agbe ɖe dzidzenu kɔkɔwo nu. Woxɔe se be atamanono, aha tsu nono, atike vɔ̃ɖiwo zazã, tsatsadada, gbɔdɔdɔ ƒe agbe gbegblẽ nɔnɔ, kple ŋutsu kple ŋutsu alo nyɔnu kple nyɔnu ƒe gbɔdɔdɔ nye nu vɔ̃ gã siwo gblẽa ame kple Mawu dome ƒomedodo me.”—The Deseret News of Salt Lake City, Utah, U.S.A.\nÐe subɔsubɔhakplɔlawo te ŋu kpe ɖe woƒe hameviwo ŋu be woanɔ agbe ɖe Mawu ƒe agbe nyui nɔnɔ dzidzenuwo nua?\nAleke nusɔsrɔ̃ tso Mawu ƒe nɔnɔme nyuiwo ŋu kpena ɖe Ðasefowo ŋui? Sylvia, si ŋu míeƒo nu tsoe va yi, gblɔ be: “Nu fitifiti wɔwɔ bɔ le lãmesẽdɔwɔƒewo. Ele bɔbɔe be wò hã nàƒo ɖokuiwò ɖe eme. Gake ale si Yehowa * ase le eɖokui me tso nye nuwɔnaa ŋu gɔmesese nyuie kpe ɖe ŋunye mewɔ nu si sɔ. Esia na mele dzidzɔ kpɔm eye nye dzitsinya mebua fɔm o.” Sylvia ka ɖe edzi be agbenɔnɔ ɖe yeƒe subɔsubɔdzixɔsewo nu na yeƒe agbenɔnɔ nyo ɖe edzi.


Ðe Woɖo Ɣeyiɣi Si Míaku La Ðia? | Biblia Me Biabiawo\nGBE BUBU Abkhaz Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Dangme Danish Dutch Estonian Eŋlisi Eʋegbe Finnish Fon Franse Ga Georgian German Greek Haitian Creole Hausa Hebrew Hiligaynon Hindi Hungarian Iban Iloko Indonesian Italian Japanese Kikaonde Kikuyu Kinyarwanda Kirghiz Kirundi Korean Latvian Lingala Lithuanian Malagasy Malay Malayalam Maltese Myanmar Ndau Norwegian Nzema Ossetian Persian Polish Portuguese Portuguese (Portugal) Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Sidama Sinhala Slovak Slovenian Somali Spanish Swahili Swedish Tagalog Tamil Tatar Telugu Thai Tshwa Tsonga Turkish Turkmen Twi Ukrainian Urdu Vietnamese Xhosa Yoruba Zulu\nÐe Woɖo Ɣeyiɣi Si Míaku La Ðia?\nAo, womeɖo ɣeyiɣi si míaku la ɖi o. Biblia meda asi ɖe dzɔgbese alo nu ɖoɖiname ƒe nufiafia dzi o, nu si wòfia boŋue nye be zi geɖe la, “nuɖiɖeame” gbɔe míaƒe ku tsona.—Nyagblɔla 9:11.\nÐe Biblia megblɔ be “kuɣi li” oa?\nƐ̃, Nyagblɔla 3:2 gblɔ be “Vidziɣi li, eye kuɣi li; nuƒãɣi li, eye nuŋeɣi li.” Ke hã nya siwo ƒo xlã nya siawo ɖee fia be ale si agbemenuwɔnawo yia edzi ɖaa ŋutie Biblia le nu ƒom tsoe. (Nyagblɔla 3:1-8) Abe ale si ko Mawu mezia agbledela aɖeke dzi be wòaƒã nu le ɣeyiɣi aɖe koŋ me o la, nenema kee Mawu meɖo ɣeyiɣi si míaku la ɖi na mí o. Ke boŋ nya la ƒe veviƒee nye be míaƒo asa na dzitsitsi ɖe xexemenuwo alo ŋutilãmenuwo ŋu ale be míagagblẽ mía Wɔla la ɖi o.—Nyagblɔla 3:11; 12:1, 13.\nMíate ŋu anɔ agbe didi\nTogbɔ be míate ŋu akpɔ ŋusẽ ɖe agbemenudzɔdzɔwo dzi o hã la, míaƒe nyametsotso nyuiwo ate ŋu awɔe be míanɔ agbe didi. Biblia gblɔ be: “Nunyala ƒe nufiafia la, agbevudo wònye, eɖea ame tso ku ƒe mɔ̃tetrewo me.” (Lododowo 13:14) Nenema ke Mose hã gblɔ na Israel-viwo be woate ŋu anɔ “agbe didi” nenye be wowɔ ɖe Mawu ƒe sewo dzi. (5 Mose 6:2) Gake míate ŋu atso míaƒe agbe dzi nenye be míenɔa agbe baɖa alo wɔa bometsinuwo.—Nyagblɔla 7:17.\nKe hã, aleke ke míeɖadze nunya alo ɖɔ ŋu ɖo le agbe mee o, mímate ŋu asi le ku nu o. (Romatɔwo 5:12) Gake manɔ alea ɖaa o, elabe Biblia do ŋugbe be ɣeyiɣi aɖe gbɔna esime “ku maganɔ anyi akpɔ o”—Nyaɖeɖefia 21:4.\nNɔnɔme ka mee ame kukuwo le? Ðe míagakpɔ míaƒe ame vevi siwo ku la akea?


Ðe Biblia Me Nuŋlɔɖi Ðe Sia Ðe Nye Kpɔɖeŋu Si Tsi Tre Ði Na Nanea? | Nusɔsrɔ̃\nGBE BUBU Afrikaans Cambodian Dangme Eŋlisi Eʋegbe Franse Ga Greenlandic Italian Kimbundu Kwangali Kwanyama Lingala Maltese Myanmar Nahuatl (Northern Puebla) Ndebele Ndonga Ngabere Nyaneka Nzema Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Setswana Spanish Swati Tahitian Totonac Tsonga Twi Umbundu Venda Xhosa Zulu\nTsã la, míeƒoa nu tso Biblia me nuŋlɔɖiwo ƒe kpɔɖeŋuwo kple nu siwo wotsi tre ɖi na ŋu zi geɖe le míaƒe agbalẽwo me. Gake fifia la, ƒãa hafi míewɔa esia. Nu ka tae?\nSeptember 15, 1950 ƒe Gbetakpɔxɔ ɖe nu si nya siwo nye “kpɔɖeŋua” kple “nua ŋutɔŋutɔ” fia me. Woɖe eme be kpɔɖeŋua fia ame, nudzɔdzɔ, alo nane si tsi tre ɖi na ame alo nu bubu aɖe si lolo wu si ava va. Eye nua ŋutɔŋutɔ fia ame, nudzɔdzɔ, alo nane si kpɔɖeŋua le tsitre ɖi na. Wogayɔ kpɔɖeŋua be vɔvɔli, eye woyɔ nua ŋutɔŋutɔ be emevava la.\nTsã la, míaƒe agbalẽwo gblɔ be ŋutsu kple nyɔnu wɔnuteƒewo abe Debora, Elihu, Yefta, Hiob, Raxab, Rebeka kple ame bubu geɖewo nye kpɔɖeŋu na amesiaminawo loo alo “ameha gã” la. (Nyaɖeɖefia 7:9) Le kpɔɖeŋu me, míegblɔ be Yefta, Hiob kple Rebeka tsi tre ɖi na amesiaminawo, eye Debora kple Raxab le tsitre ɖi na ameha gã la. Gake fifia la, míegaɖea eme alea o. Nu ka tae?\nAlẽvi si wowuna le Ŋutitotoŋkekenyuia dzi le blema Israel la nye kpɔɖeŋu.—4 Mose 9:2\nPaulo gblɔ be Kristo ye nye “míaƒe ŋutitotolẽvi la.”—1 Korintotɔwo 5:7\nEnye nyateƒe be Ŋɔŋlɔawo ɖee fia be ame siwo le Biblia me dometɔ aɖewo nye kpɔɖeŋu na ame alo nu bubu aɖe si lolo wu. Le kpɔɖeŋu me, le Galatiatɔwo 4:21-31 la, apostolo Paulo ƒo nu tso “kpɔɖeŋuwɔwɔfia” si ku ɖe nyɔnu eve ŋu la ŋu. Nyɔnu gbãtɔe nye Hagar, Abraham ƒe dɔlanyɔnu. Paulo ɖe eme be Hagar tsi tre ɖi na Israel-dukɔa, eye Mose ƒe Sea ye nye nubabla si nɔ dukɔ ma kple Yehowa dome. Nyɔnu eveliae nye “ablɔɖenyɔnu” si nye Abraham srɔ̃ Sara. Eya le tsitre ɖi na Mawu ƒe habɔbɔa ƒe akpa si le dziƒo si le abe Mawu srɔ̃anyɔnu ene. Paulo gaƒo nu tso nu siwo me nunɔla si nye fia Melxizedek kple Yesu sɔ kple wo nɔewo le ŋu. (Hebritɔwo 6:20; 7:1-3) Gakpe ɖe eŋu la, Paulo tsɔ nyagblɔɖila Yesaya kple viawo sɔ kple Yesu kple Kristotɔ amesiaminawo. (Hebritɔwo 2:13, 14) Esi Yehowa ƒe gbɔgbɔ ye ʋã Paulo wògblɔ esia ta la, míate ŋu aka ɖe kpɔɖeŋu siawo kple nu siwo wotsi tre ɖi na la dzi.\nGake ne Biblia gblɔ be ame aɖe nye kpɔɖeŋu na ame alo nane gɔ̃ hã la, mele be míasusui be nu sia nu si dzɔ le amea ƒe agbe me tsi tre ɖi na nane si lolo wu si ava eme o. Le kpɔɖeŋu me, Paulo ɖe eme be Melxizedek le tsitre ɖi na Yesu. Ke hã Paulo meƒo nu tso ɣeyiɣi si Melxizedek tsɔ abolo kple wain vɛ na Abraham esi wòɖu fia ene dzi megbe la ŋu o. Eya ta Ŋɔŋlɔawo megagblɔ nya bubu aɖeke si tae míanɔ gɔmesese aɖe dim le nudzɔdzɔ ma ŋu o.—1 Mose 14:1, 18.\nƑe alafa aɖewo le Kristo ƒe ku megbe la, agbalẽŋlɔla aɖewo wɔ vodada gãwo. Wotsɔ Biblia me nuŋlɔɖi ɖe sia ɖe wɔ kpɔɖeŋu na nane. Numekugbalẽ aɖe (The International Standard Bible Encyclopaedia) gblɔ tso Origen, Ambrose kple Jerome ƒe nufiafiawo ŋu be: “Wodi nu siwo nye kpɔɖeŋuwo le Ŋɔŋlɔawo me, eye woke ɖe wo ŋu hã, le nudzɔdzɔ ɖe sia ɖe me, aleke kee wòɖale sue o. Wosusui be nyateƒe aɖe ɣla ɖe gbe sia gbe nudzɔdzɔ kple nuwɔna ɖe sia ɖe me . . . , le tɔmelã xexlẽme si nusrɔ̃lawo ɖe le zã si me Ðela si wofɔ ɖe tsitre ɖe eɖokui fia wo la gɔ̃ hã gome—aleke gbegbee amewo dze agbagba vevie be yewoagblɔ gɔmesese si le xexlẽme 153 ma ŋue nye esi!”\nAgbalẽŋlɔla bubu si ŋkɔe nye Augustine si tso Hippo hã gblɔ be, Biblia me nuŋlɔɖi si ku ɖe ale si Yesu tsɔ ƒobolo atɔ̃ kple tɔmelã eve nyi ŋutsu 5,000 la nye kpɔɖeŋu si ŋu gɔmesese aɖe le. Egblɔ be ƒobolo atɔ̃awo tsi tre ɖi na Biblia-gbalẽ atɔ̃ gbãtɔawo. Eye esi wobui be ƒo mexɔ asi de lu nu o ta la, efia be “Nubabla Xoxoa” ƒe asixɔxɔ mede “Nubabla Yeyea” tɔ nu o. Eɖe eme hã be tɔmelã eveawo le tsitre ɖi na fia aɖe kple nunɔla aɖe. Agbalẽnyala bubu aɖe gblɔ be ale si Yakob tsɔ bɔbɔ dzĩ agba ɖeka ƒle ŋgɔgbevinyenyea le Esau sii la tsi tre ɖi na ale si Yesu tsɔ eƒe ʋu dzĩ la ƒle dziƒomɔkpɔkpɔ na amegbetɔwo!\nNe ewɔ na wò be numeɖeɖe mawo gɔme sese sesẽ la, ke àte ŋu akpɔ kuxia hã adze sii. Eyae nye be, amegbetɔwo mate ŋu anya Biblia me nuŋlɔɖi si tsi tre ɖi na nu bubu aɖe alo esi mele nenema o. Ke nu kae nye nu nyuitɔ si wòle be míawɔ? Ne Ŋɔŋlɔawo gblɔ be ame, nudzɔdzɔ, alo nane tsi tre ɖi na nu bubu aɖe si le ŋgɔ gbɔna la, míekea ɖii o. Gake mele be míagblɔ be Biblia me nuŋlɔɖi aɖe nye kpɔɖeŋu si ŋu gɔmesese aɖe le evɔ Ŋɔŋlɔawo mefia nenema o.\nEkema aleke míawɔ be Biblia me nuŋlɔɖi kple nudzɔdzɔ siwo ŋu woƒo nu tsoe tsitotsito la naɖe vi na mí? Apostolo Paulo gblɔ be: “Nu siwo katã woŋlɔ ɖi tsã la, woŋlɔ wo ɖi le míaƒe nufiafia ta, bene to míaƒe dzidodo kple akɔfafa si míekpɔna le Ŋɔŋlɔawo me dzi la, mɔkpɔkpɔ nasu mía si.” (Romatɔwo 15:4) Paulo nɔ agbalẽ sia ŋlɔm na Kristotɔ amesiamina siwo nɔ anyi le ƒe alafa gbãtɔ me, eye wònɔ ale si woawɔ be Biblia me nuŋlɔɖiwo naɖe vi na wo la gblɔm na wo. Ke hã tso ɣemaɣi va se ɖe fifia la, nufiame siwo le Ŋɔŋlɔawo me le vi ɖem na Kristotɔwo katã, siwo dome ‘alẽ bubuawo’ hã le.—Yohanes 10:16; 2 Timoteo 3:1.\nEya ta Biblia me nuŋlɔɖi akpa gãtɔ meyi na amesiaminawo ɖeɖe, alo ‘alẽ bubuawo’ ɖeɖe, alo Kristotɔ siwo nɔ anyi le ɣeyiɣi aɖe koŋ me la ɖeɖe ko o. Ke boŋ woɖea vi na Mawu subɔlawo katã, esiwo nɔ anyi le blema kple esiwo li fifia siaa. Le kpɔɖeŋu me, menye amesiamina siwo nɔ anyi le Xexemeʋa I wɔɣi ƒe fukpekpewo koe Hiob ƒe fukpekpea nye kpɔɖeŋu na o. Nu si tae nye be, Mawu subɔla siwo li egbea, ŋutsuwo kple nyɔnuwo siaa, amesiaminawo kple ‘alẽ bubuawo’ siaa, dometɔ geɖe le fu kpem abe Hiob ene, eye nufiame siwo le eƒe nuŋlɔɖia me le vi ɖem na wo. Wokpɔ “ale si Yehowa na nuwo va wu enu nɛ, be Yehowa ƒe dɔmetɔtrɔ sɔ gbɔ ŋutɔ.”—Yakobo 5:11.\nLe míaƒe hamewo me egbea la, nyɔnu tsitsiwo li siwo le nuteƒe wɔm abe Debora ene, eye hamemetsitsi ɖekakpuiwo li siwo nye nunyalawo abe Elihu ene. Mɔɖela siwo me dzo le eye dzi le wo ƒo abe Yefta ene kpakple ŋutsu kple nyɔnu nuteƒewɔla siwo gbɔa dzi ɖi abe Hiob ene hã li. Míedaa akpe na Yehowa be ena be “nu siwo katã woŋlɔ ɖi tsã la” su mía si egbea, ale be “to míaƒe dzidodo kple akɔfafa si míekpɔna le Ŋɔŋlɔawo me dzi la, mɔkpɔkpɔ nasu mía si”!\nEya ta míegatsia dzi ɖe nu si Biblia me nuŋlɔɖi ɖe sia ɖe tsi tre ɖi na alo emevava gãtɔ ŋu fũu o. Ke fifia la, nufiame vevi si le Ŋɔŋlɔawo me na mí boŋ dzie míaƒe agbalẽwo hea susu yina zi geɖe.\nNyabiabia Siwo Tso Exlẽlawo Gbɔ—March 2015


Ameɖokuiwuwu—Dɔvɔ̃ Ɣaɣla La\nNyɔ! | March 8, 2000\nGBE BUBU Afrikaans Albanian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Latvian Lithuanian Norwegian Polish Portuguese Romanian Russian Sepedi Setswana Slovak Slovenian Spanish Swahili Swedish Thai Ukrainian\nJOHN KPLE MARY * le woƒe ƒe 50-awo me, eye wole aƒe sue aɖe me le United States ƒe kɔƒe aɖe me. Dzitodzitotetedɔ kple dzi ƒe dɔmawɔmawɔ nyuie ƒe dɔléle nɔ John ŋu si wɔe be ŋusẽ nɔ vɔvɔm le eŋu vivivi. Mary susui be agbe manya nɔ na ye ne John meli o, eye esesẽ nɛ be wòanɔ ekpɔm eƒe lãme nanɔ gbɔdzɔgbɔdzɔm ɖe edzi ale be gbɔgbɔ hã megale esum o. Lãmesẽkuxiwo le Mary ŋutɔ hã ŋu, eye blanuiléle ɖe fu nɛ ƒe geɖe. Le ɣeyiɣi aɖe megbe la, John nɔ vɔvɔ̃m, elabena Mary nɔa nu ƒom tso ameɖokuiwuwu ŋu. Blanuiléle si nɔ edzi kple atike siwo gbegbe zãm wònɔ la wɔe be eƒe susu gatɔtɔ ɖe edzi. Egblɔ be esesẽna na ye ne yebu eŋu be yeava tsi akogo.\nAtikewo le aƒea me fũ—dzitikekuiwo, blanuilélenutsitikewo, dzitsitsinutsitikewo. Gbeɖeka fɔfɔme la, Mary ge ɖe dzodoƒea eye wòdze atikekuiwo mimi gɔme. Enɔ wo mim kaka vaseɖe esime John va kpɔe eye wòxɔ atikeawo le esi. Eyɔ atikewɔla siwo kpɔa nɔnɔme kpatawo gbɔ esime wòyi ɖime. Edo gbe ɖa be wòagaku o.\nNusi Akɔntabubuwo Ðe Fia\nWoŋlɔ nu geɖe le ƒe siwo va yi nyitsɔ laa me ku ɖe sɔhɛ siwo wua wo ɖokui ƒe xexlẽme si le dzidzim ɖe edzi ŋu—eye esɔ nenema, elabena ne èbu eŋu kpɔ la, afɔku kae gavɔ̃ɖi wu esia be sɔhɛ si agbenɔƒe kple mɔkpɔkpɔ geɖe le ŋgɔ na la naku yakatsyɔe? Gake nane si dzi woŋea aɖaba ƒuna le nyadzɔdzɔgbalẽwo me enye be le dukɔ akpa gãtɔ me la, ameɖokuiwuwu dzina ɖe edzi ne amewo le tsitsim. Esia nye nyateƒe, eɖanye be amesiwo wua wo ɖokui le dukɔ aɖe me ƒe xexlẽme sɔ gbɔ alo mesɔ gbɔ o, abe alesi aɖaka si le axa si do ŋgɔ me la ɖee fia ene. Ŋkuléle ɖe akɔntabubu mawo ŋu hã aɖe alesi dɔvɔ̃ ɣaɣla sia le nu gblẽm le xexeame katãe afia.\nLe ƒe 1996 me la, United States ƒe Dɔléle Nutsitsi Dɔwɔƒe ka nya ta be Amerikatɔ siwo xɔ ƒe 65 kple edzivɔ siwo wu wo ɖokui dzi ɖe edzi nukutɔe alafa memama 36 tso ƒe 1980 me. Dzidziɖedzi sia ƒe akpa aɖe tso ame tsitsi siwo le Amerika ƒe dzidziɖedzi gbɔ—gake menye eya ko gbɔe wòtso o. Le ƒe 1996 me la, amesiwo xɔ wu ƒe 65 siwo wu wo ɖokui ƒe xexlẽme ŋutɔŋutɔ hã dzi ɖe edzi alafa memama 9 zi gbãtɔ le ƒe 40 me. Le ku siwo nuveviwɔameɖokui hena vɛ dome la, gege tso dzi, kple ʋufɔkuwo koe wu Amerikatɔ tsitsiwo wu esiwo wu wo ɖokui. Le nyateƒe me la, ɖewohĩ xexlẽme dziŋɔ sia gɔ̃ hã mede amesiwo wua wo ɖokui ƒe xexlẽme ŋutɔŋutɔ nu o. Agbalẽ si nye A Handbook for the Study of Suicide gblɔ be: “Ewɔ abe ameɖokuiwuwu ƒe xexlẽme si dzena le akɔntabubuwo me medena kura o ene, ne wonɔ te ɖe nusi gbɔ ame ƒe ku tso ŋuti ɖaseɖigbalẽ siwo wonana le kɔdziwo dzi.” Agbalẽa gblɔ kpee be ame aɖewo susui be xexlẽmea ŋutɔŋutɔ sɔ gbɔ anɔ esi woyɔna le akɔntabubuwo me la ƒe teƒe eve gɔ̃ hã.\nNukae nye emetsonua? Dɔvɔ̃ ɣaɣla si nye ame tsitsi siwo wua wo ɖokui le nu gblẽm le United States abe alesi wòle nu gblẽm le dukɔ bubu geɖe me ene. Ðk. Herbert Hendin si nye eŋutinunyala bibi aɖe gblɔ be: “Togbɔ be amesiwo wua wo ɖokui le United States le dzidzim ɖe edzi wòɖea dzesi ɣesiaɣi ne wole tsitsim ɖe edzi hã la, womeƒoa nu tso eŋu boo o.” Nukatae? Egblɔ be ɖewohĩ kuxia ƒe akpa aɖee nye esi wònye ame tsitsi siwo wua wo ɖokui ƒe xexlẽme sɔa gbɔ ɖaa ta la, “wo ɖokuiwuwu menaa amewo ɖia vo abe sɔhɛ siwo wua wo ɖokui siwo ƒe xexlẽme le dzidzim ɖe edzi kabakaba la tɔ ene o.”\nWobi Ðe Eme Wòwɔ Nublanui\nTogbɔ be akɔntabubu siawo tso dzika ƒo na ame hã la, xexlẽdzesi gbɔlo ko wonye. Womate ŋu agblɔ akogotsitsi si ame ƒe lɔlɔ̃tɔ ƒe ku hena vɛ, dziɖeleameƒo si alesi womegate ŋu wɔa nu le ame ɖokui si o hena vɛ, mɔkpɔkpɔbuɖeame si dɔléle si gblẽa nu le ame ŋu vivivi hena vɛ, alesi blanuiléle si nɔa anyi didi nana nu tia kɔ na amee, kple alesi mɔkpɔkpɔ buna ɖe ame ne dɔléle vɔ̃ɖi si womate ŋu ada o dze edzi la o. Nyateƒenya si wɔ nublanui enye be le esime sɔhɛwo tena kpɔ be yewoawu yewo ɖokui dzimagbɔɖitɔe le esi womenya alesi woakpɔ ɣeyiɣi kpui aɖe ƒe kuxiwo gbɔe o ta la, kuxi siwo dze abe woanɔ anyi didi eye womate ŋu akpɔ wo gbɔ o ye ɖea fu na ame tsitsiwo ya. Ewɔe be zi geɖe la, ne wodi be yewoawu yewo ɖokui la, woɖonɛ kplikpaa wu sɔhɛwo, eye nublanuitɔe la, wowɔnɛ wòdzea edzi pɛpɛpɛ.\nÐk. Hendin gblɔ le eƒe agbalẽ si nye Suicide in America me be: “Menye ɖeko ameɖokuiwuwu bɔ wu le ame tsitsiwo dome o, ke boŋ ameɖokuiwuwu la ŋutɔ ɖe vovototo vevi siwo le ame tsitsiwo kple sɔhɛwo dome fia. Vevietɔ amesiwo tena kpɔ be yewoawu yewo ɖokui kple esiwo wua wo ɖokui ŋutɔŋutɔ ƒe xexlẽme trɔna wòɖea dzesi le ame tsitsiwo dome. Le dukɔ bliboa me nɔlawo gome la, wobui be ame ɖekae wua eɖokui ŋutɔŋutɔ le ame 10 ɖesiaɖe siwo tena kpɔ be yewoawu yewo ɖokui la dome; le sɔhɛwo (siwo xɔ ƒe 15-24) gome la, wobui be ame ɖekae wua eɖokui ŋutɔŋutɔ le wo dometɔ 100 ɖesiaɖe siwo tena kpɔ be yewoawu yewo ɖokui la me; eye le amesiwo xɔ wu ƒe 55 gome la, wobui be amesiwo katã tena kpɔ be yewoawu yewo ɖokui la wua wo ɖokui ŋutɔŋutɔ.”\nAkɔntabubu si na wobua tame kae nye si! Aleke dzi ɖena le ame ƒoe nye si ne wotsi, ŋusẽ vɔ le ame ŋu, eye vevesese kple dɔléle le fu ɖem na ame! Mewɔ nuku o be ame geɖe wua wo ɖokui. Gake susu nyuiwo li si ta míade asixɔxɔ agbe ŋu—le nɔnɔme sesẽtɔ kekeakewo gɔ̃ hã me. Bu nusi dzɔ ɖe Mary si míeyɔ le ŋgɔdonyaa me dzi la ŋu kpɔ.\n[Nyaɖoɖo si le 17]\nŊutsu kple nyɔnu siwo wua wo ɖokui le ame 100,000 ɖesiaɖe me, kple woƒe ƒewo\nƑe 15 Vaseɖe 24 Ƒe 75 Tsɔ Yi\nŊutsuwo/Nyɔnuwo Dukɔ Ŋutsuwo/Nyɔnuwo\n8.0 / 2.5 Argentina 55.4 / 8.3\n4.0 / 0.8 Greece 17.4 / 1.6\n19.2 / 3.8 Hungary 168.9 /60.0\n10.1 / 4.4 Japan 51.8 /37.0\n7.6 / 2.0 Mexico 18.8 / 1.0\n53.7 / 9.8 Russia 93.9 /34.8\n23.4 / 3.7 United States 50.7 / 5.6\nƉoe Ɖe Amewo Ɖoe Ɖe Amewo Ameɖokuiwuwu—Dɔvɔ̃ Ɣaɣla La\ng00 3/8 axa 17-18\nNuwɔna si Dzi Wotsyɔ Nui Nyuie\nAmekawoe Nye Kluviwo Egbea?\nKluvisitsatsa si Li Egbea—Eƒe Nuwuwu Tu Aƒe!\nNukatae Xɔ̃nye Do Nuxaxa Nam?\nHadzidzi aɖe si Tsi Susu Me Nɛ\nWona Agbenɔnɔ Dzroe\nMɔkpɔkpɔ Si Ŋu Kakaɖedzi le\nXɔse Vavã—Nukae Wònye?\nÐe Woaɖe Mɔ ɖe Dzitsinya ƒe Ablɔɖe Ŋu Geɖe Wu le Mexicoa?\nDometsotso si Le Hotɔwo Kple Ame Dahewo Dome le Kekem Ðe Nu\n‘Míaƒe Xexeame Ato Vovo’\nAmeɖibɔ Tɔxɛ aɖe\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo MAGAZINEWO March 8, 2000\nƉoe Ɖe Amewo Ɖoe Ɖe Amewo MAGAZINEWO March 8, 2000\nMAGAZINEWO March 8, 2000


Le Biblia Ƒe Nufiafia Nu La, Ame Kae Nye Kristo Ƒe Futɔ La?\nGBE BUBU Afrikaans Albanian Amharic Arabic Armenian Aymara Bicol Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Cinyanja Croatian Czech Dangme Danish Dutch Efik Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hausa Hebrew Hiligaynon Hungarian Igbo Iloko Indonesian Isoko Italian Japanese Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kwangali Kwanyama Lingala Lithuanian Luganda Lunda Luo Luvale Macedonian Malagasy Maltese Maya Myanmar Nahuatl (Central) Ndebele Ndonga Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Ayacucho) Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tiv Tok Pisin Totonac Tshiluba Tsonga Turkish Tuvaluan Twi Tzotzil Umbundu Venda Vietnamese Wolaita Xhosa Yoruba Zapotec (Isthmus) Zulu\nWona ŋkɔ film aɖe si me nu dziŋɔwo le, si woɖe ɖe go nyitsɔ laa la be Kristo Ƒe Futɔ.\nHadziha xɔŋkɔ aɖe na ŋkɔ woƒe hawo dometɔ ɖeka be Kristo Ƒe Futɔ Xɔŋkɔ La.\nFriedrich Nietzsche, si nye xexemenunyala le ƒe alafa 19 lia me la na ŋkɔ eƒe agbalẽ aɖe be Kristo Ƒe Futɔ La.\nFiawo kple Fiagã siwo nɔ anyi le ƒe alafa 5 lia va ɖo 15 lia me la yɔa woƒe futɔwo zi geɖe be Kristo ƒe futɔwo.\nMartin Luther, si nye Germanytɔ Ðɔɖɔɖotaʋlilawo ƒe kplɔla yɔ Roma Katoliko papawo be Kristo ƒe futɔwo.\nESI wònye be wozã ŋkɔnya “Kristo ƒe futɔ” ɣeyiɣi didi aɖe na nu vovovowo, tso fiagãwo dzi va ɖo film siwo woɖe ɖe go dzi ta la, esɔ nyuie be míabia be: Ame kae nye Kristo ƒe futɔ la? Ðe nya sia ka mí egbea tututua? Ne míedi be míanya nu si ŋkɔnya Kristo ƒe futɔ nye la, afi si koŋ wòsɔ be míadii le ye nye Biblia me, elabena edze le eme zi atɔ̃ sɔŋ.\nNU SI KRISTO ƑE FUTƆ LA NYE\nBiblia-ŋlɔla ɖeka pɛ si zã ŋkɔnya “Kristo ƒe futɔ” lae nye apostolo Yohanes. Aleke wòɖɔ Kristo ƒe futɔ lae? Nya siwo wògblɔ tso eŋu le eƒe agbalẽ gbãtɔ si ŋu eƒe ŋkɔ le la mee nye esi: “Vinye suewo, gaƒoƒo mamlɛtɔ lae nye esia, eye abe ale si miesee be Kristo ƒe futɔ la gbɔna ene la, Kristo ƒe futɔ geɖewo do fifia gɔ̃ hã xoxo, eye esia mee míenyae le be gaƒoƒo mamlɛtɔ lae nye esia. Mía domee wodo go tso, gake womele abe míawo ene o . . . Ame si gbe be menye Yesue nye Kristo la o la, menye eyae nye aʋatsokala oa? Ame si gbe nu le Fofo la kple Vi la gbɔ la, ame siae nye Kristo ƒe futɔ la.”—1 Yohanes 2:18, 19, 22.\nNu si apostolo Yohanes wɔnɛ ye be, Kristo ƒe futɔ lae nye ame siwo katã ɖoe koŋ kakaa alakpanyawo tso Yesu Kristo kple Eƒe nufiafiawo ŋu\nNu kae míesrɔ̃ tso nya mawo me? Esi Yohanes zã nyagbɔgblɔ “Kristo ƒe futɔ geɖewo” la, menye ame ɖeka aɖee wòwɔnɛ o, ke boŋ enye dzesideŋkɔ na Kristo ƒe futɔwo katã. Amehawo alo ƒuƒoƒo siwo woyɔ be Kristo ƒe futɔ la kaa aʋatso hegblɔna be menye Yesue nye Kristo la alo Mesia la o, eye wodzea agbagba toa mɔ ɖe sia ɖe dzi be amewo nagakpɔ ƒomedodo si le Mawu kple Via, Yesu Kristo, dome la adze sii o. Ame siwo nye Kristo ƒe futɔa la gblɔna be Kristo teƒenɔlawoe yewonye, gake esi wònye be “mía domee wodo go tso” ta la, wotra ɖa tso Biblia ƒe nyateƒenufiafiawo gbɔ. Gakpe ɖe eŋu la, ƒuƒoƒo sia li esime Yohanes ŋlɔ eƒe agbalẽa, le “gaƒoƒo mamlɛtɔ” la me, si anya nye ɣeyiɣi si me apostoloawo ku.\nNya bubu kae Yohanes gagblɔ tso Kristo ƒe futɔ la ŋu? Esi wònɔ nu ƒom tso aʋatsonyagblɔɖilawo ŋu la, egblɔ nuxlɔ̃amenya sia be: “Nya sia nya si tso gbɔgbɔ me si ʋua eme be Yesu Kristo va le ŋutilã me la, tso Mawu gbɔ. Gake nya sia nya si tso gbɔgbɔ me si meʋua Yesu me o la, metso Mawu gbɔ o. Gawu la, esiae nye Kristo ƒe futɔ la ƒe nya, si miese be egbɔna, eye azɔ ele xexea me xoxo.” (1 Yohanes 4:2, 3) Emegbe la, Yohanes gate gbe ɖe nya sia dzi le eƒe agbalẽ evelia me esi wògblɔ be: “Ameblela geɖewo do go yi xexea me, ame siwo meʋua Yesu Kristo me be eva le ŋutilã me o. Esiae nye ameblela la kple Kristo ƒe futɔ la.” (2 Yohanes 7) Eme kɔ ƒãa be, nu si Yohanes wɔnɛ ye be, Kristo ƒe futɔ lae nye ame siwo katã ɖoe koŋ kakaa alakpanyawo tso Yesu Kristo kple Eƒe nufiafiawo ŋu.\n‘AƲATSONYAGBLƆÐILAWO’ KPLE “SEDZIMAWƆLA” LA\nYesu xlɔ̃ nu be aʋatsonyagblɔɖilawo ava ‘le alẽgbalẽwo me, evɔ wonye amegãxi nyanyrawo’\nHafi Yohanes nava ŋlɔ nu tso mawusubɔsubɔ me ameflula mawo ŋu la, Yesu Kristo ɖo aɖaŋu na eyomedzelawo be: “Mikpɔ nyuie le aʋatsonyagblɔɖila siwo vaa mia gbɔ le alẽgbalẽ me, evɔ le ememe la, wonye amegãxi nyanyrawo la ŋuti.” (Mateo 7:15) Nenema kee apostolo Paulo hã xlɔ̃ nu Kristotɔwo le Tesalonika be: “Migana ame aɖeke nakplɔ mi atrae le mɔ aɖeke nu o, elabena ŋkeke ma mava o, negbe ɖe xɔsegbegbe la va gbã, eye woɖe sedzimawɔla, si nye tsɔtsrɔ̃vi la fia hafi.”—2 Tesalonikatɔwo 2:3.\nEya ta le ƒe alafa gbãtɔ me la, aʋatsonyagblɔɖilawo kple xɔsegbelawo nɔ dɔ dzi henɔ agbagba dzem xoxo be yewoagblẽ nu le Kristo-hamea ŋu. Ame siwo katã kakaa aʋatsonufiafiawo le Yesu Kristo kple eƒe nufiafiawo ŋu lae Yohanes yɔ be “Kristo ƒe futɔ la.” Ale si Yehowa bua woe la dze ƒãa esi Paulo yɔ wo be “tsɔtsrɔ̃vi la.”\nKPƆ NYUIE LE KRISTO ƑE FUTƆ LA ƑE AMEBEBLEWO ŊU EGBEA\nKe egbea ya ɖe? Amehawo kple ƒuƒoƒo siwo nye Kristo ƒe futɔ la gatsia tsitre ɖe Kristo kple eƒe nufiafiawo ŋu kokoko. Woɖonɛ koŋ kakaa alakpanyawo kple susu be yewoana amewo naganya Fofo la, si nye Yehowa Mawu, kple Via, Yesu Kristo, nyuie o. Esɔ be míakpɔ nyuie le subɔsubɔhawo ƒe aʋatsonufiafia mawo ŋu. Na míakpɔ eƒe kpɔɖeŋu eve aɖewo ɖa.\nƑe alafa geɖee enye esia subɔsubɔhawo kakaa Mawuɖekaetɔ̃ ƒe nufiafiaa hegblɔna be Fofo la kple Vi la siaa nye ame ɖeka. Eya ta Kristo ƒe futɔ la na amewo meganya ame si tututu Yehowa Mawu kple Yesu Kristo nye o. Esia wɔe be dzianukwaretɔwo mete ŋu dzesi Yesu Kristo nyuie ne woasrɔ̃ eƒe kpɔɖeŋu o, eye womete ŋu te ɖe Mawu hã ŋu abe ale si Biblia de eƒe dzi ƒo na wo ene o.—1 Korintotɔwo 11:1; Yakobo 4:8.\nSubɔsubɔhawo gana amewo tɔtɔ ɖe edzi le esi womaa Biblia siwo me woɖe Mawu ƒe ŋkɔ ŋutɔŋutɔ, Yehowa, ɖa le ta. Wowɔa esia togbɔ be ŋkɔ Yehowa dze le Biblia ƒe nuŋlɔɖi gbãtɔawo me zi gbɔ zi 7,000 sɔŋ gɔ̃ hã. Nu kae do tso eme? Esia wɔe be amewo meganya ame si tututu Mawu vavã la nye kura o.\nGake ne ame siwo dina be yewoasubɔ Mawu le anukware me la va nya Mawu ƒe ŋkɔ Yehowa la, esia wɔnɛ be woa kplii dome va nɔa kplikplikpli. Aleae wòdzɔ le Richard, si gblɔ be yeɖo dze kple Yehowa Ðasefo eve la gome. Egblɔ be: “Wotsɔ Mawu vavã la ƒe ŋkɔ Yehowa fiam le Biblia me. Nyemenya tsã be ŋkɔ le Mawu si o, gake esi mekpɔe be ŋkɔ le esi la, edo dzidzɔ nam ale gbegbe.” Tso ɣemaɣi la, ewɔ tɔtrɔwo le eƒe agbenɔnɔ me wòwɔ ɖeka kple Biblia ƒe nufiafiawo ale be yeadze Yehowa ŋu. Egblɔ be: “Mawu ƒe ŋkɔ nyanya kpe ɖe ŋunye nye kplii dome va le kplikplikpli.”\nKristo ƒe futɔ la na ame miliɔn geɖe le gbɔgbɔmeviviti me ƒe alafa geɖee enye esia. Gake ne míesrɔ̃ Mawu ƒe Nya, Bibliaa la, míanya ame si tututu Kristo ƒe futɔ la nye eye míavo tso Kristo ƒe futɔ la ƒe aʋatsonufiafiawo kple amebebleawo me.—Yohanes 17:17.\nÐewohĩ ale si Biblia ɖo nya sia ŋu awɔ nuku na wò. Xlẽ nu tso nu si tae nya sia le vevie kple ale si wòaɖe vi na wò le etsɔmee ŋu.


Ame Kae Nye Mawu? | Biblia Me Biabiawo Ƒe Ŋuɖoɖowo\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Colombia Tokunɔgbe Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gujarati Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Krio Latvian Lingala Lithuanian Luganda Luo Macedonian Malagasy Malay Malayalam Maltese Marathi Maya Mizo Moore Myanmar Nepali Ngabere Norwegian Nyaneka Nzema Otetela Papiamento (Aruba) Persian Polish Portuguese Punjabi Quechua (Bolivia) Rarotongan Romanian Russia Tokunɔgbe Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Ukrainian Umbundu Urdu Vietnamese Wayuunaiki Xhosa Yoruba Zande Zulu\nMawu nye gbɔgbɔ si ŋku mate ŋu akpɔ o. Eyae wɔ dziƒo kple anyigba kpakple nu gbagbewo katã. Womewɔ Mawu o, eye gɔmedzedze hã meli nɛ o. (Psalmo 90:2) Mawu di be amewo nadi ye ahanya nyateƒea tso ye ŋu.—Xlẽ Dɔwɔwɔwo 17:24-27.\nMawu nye ame ŋutɔŋutɔ si si ŋkɔ le. Ne míede ŋugble le nu siwo wòwɔ ŋu la, míakpɔ nɔnɔme siwo le esi la dometɔ aɖewo adze sii. (Romatɔwo 1:20) Gake ele be míasrɔ̃ Mawu ƒe Nya, Biblia la, hafi ate ŋu adze sii nyuie. Biblia ɖea Mawu ƒe nɔnɔme lédzinameawo fiaa mí.—Xlẽ Psalmo 103:7-10.\nAleke Mawu sena le eɖokui me le madzɔmadzɔnyenye ŋu?\nYehowa, mía Wɔla la, lé fu nu madzɔmadzɔ wɔwɔ. Ewɔ amegbetɔwo ɖe eƒe nɔnɔme nu. (5 Mose 25:16) Esia tae mía dometɔ akpa gãtɔ lé fu nu madzɔmadzɔ wɔwɔ ɖo. Nu madzɔmadzɔ siwo teƒe kpɔm míele la metso Mawu gbɔ o. Mawu na tiatiawɔwɔ ƒe ablɔɖe amegbetɔwo. Gake nublanuitɔe la, ame geɖe wɔa woƒe ablɔɖea ŋu dɔ le mɔ gbegblẽ nu hewɔa nu madzɔmadzɔ. Esia ɖua dzi na Yehowa.—Xlẽ 1 Mose 6:5, 6; 5 Mose 32:4, 5.\nYehowa lɔ̃a dzɔdzɔenyenye, eye maɖe mɔ ɖe madzɔmadzɔnyenye ŋu tegbee o. (Psalmo 37:28, 29) Biblia do ŋugbe be eteƒe madidi o, Mawu ana nu madzɔmadzɔ wɔwɔ nu nayi keŋkeŋ.—Xlẽ 2 Petro 3:7-9, 13.\nBiblia do ŋugbe be Mawu ana dzɔdzɔenyenye naxɔ aƒe ɖi kpuie